Kandumathin Fenunu Boateh Gai Maruvefaiva 20 Meehun, Veegotheh Neygey? - Vaguthu\nއެޓްލާންޓިކް ކަނޑުން ފެނުނު ބޯޓެއްގައި މަރުވެފައިވާ 20 މީހުން، ވީގޮތެއް ނޭނގޭ!\nއެޓްލާންޓިކް ކަނޑުން ފެނުނު ބޯޓެއްގައި މަރުވެފައިވާ 20 މީހެއްގެ ހަށިގަނޑު އެބައޮތް ކަމަށާއި، އެމީހުން މަރުވީ ކިހިނެއް ކޮންއިރަކު ކަން ނޭނގޭ ކަމަށް އޮފިޝަލުން ވިދާޅުވެއްޖެއެވެ.\nމަރުވެފައިވާ ގިނަ ބައެއްގެ ހަށިގަނޑުތައް އޮތް ބޯޓު ފެނުނީ އެޓްލާންޓިކް ކަނޑުގެ އައްސޭރިފަށުގައި އޮންނަ ޖަޒީރާ ރަށްތަކެއް ކަމަށްވާ ޓާކްސް އެންޑް ކައިކޯސްގެ މޭލެއްހައި ދުރުންނެވެ. މަރުވެފައިވާ މީހުންގެ ހަށިތައް ފެނުނީ މަސްވެރިން ތަކަކަށް މިދިޔަ ބުރާސްފަތި ދުވަހު އެވެ.\nފުލުހުން އާއްމުކުރި ބަޔާނެއްގައި ބުނީ މަރުވެފައި ތިބި ކޮން ގައުމަކަށް ނިސްބަތްވާ ބައެއް ކަމެއް އަދި ނޭނގެއެވެ. އެމީހުން މަރުވި ސަބަބު ދެނެގަތުމަށް މިހާރު ތަހްގީގު ކުރަމުންދާ ކަމަށް ވެސް ފުލުހުން ބުނެއެވެ.\n"ފުރަތަމަ އެންމެ މުހިއްމު އަމާޒަކީ މިއީ ކޮން ގައުމަކަށް ނިސްބަތްވާ ބައެއްތޯ ދެނެގަނެ އެމީހުންގެ ދެނެގަތުން. އެއާއި އެކުއެކީގައި އެމީހުން މަރުވާން މެދވެރިވި ސަބަބު ދެނެގަތުމަށް ވެސް ތަހްގީގު ކުރިއަށް އެބަގެންދެން." ފުލުހުންގެ ބަޔާނުގައި ބުންޏެވެ.\nބައެއް ތަޖުރިބާކާރުން ލަފާކުރާ ގޮތުގައި މަރުވެފައި ތިއްބާ ފެނުނީ ހެއިޓީން ފުރައިގެން ހިޖުރަކުރަން ދަތުރުކުރި ބަޔަކަށް ވުން ވެސް އެކަށީގެންވެއެވެ. ނަމަވެސް އެފަދަ ބަޔަކު ވެސް ކުއްލި ގޮތަކަށް މަރުވާން މެދުވެރިވާނެ ސަބަބެއް އަދި ލަފާކުރަން ވެސް ދަތި ކަމަށް ތަޖުރިބާކާރުން ބުނެއެވެ.\n"ކޮންމެވެސް ވިހައެއް ކެވިގެން މަރުވީ ކަމަށް ވެސް ވެދާނެ. އެކަން ދެނެގަނެވޭނީ އިތުރު ކަންތައްތަ ބަލައި، ތަހްގީގު ފުރިހަމަ ކޮށްގެން. އެކަމަށް އިތުރު ވަގުތުތަކެއް ހޭދަވާނެ." ތަޖުރިބާކާރަކު އޭޕީ އަށް މައުލޫމާތު ދެމުން ބުންޏެވެ.\nޖޫން 29, 2021 12:22\nކޮވިޑް ރާޅެއް ބިންދާލީ. ލޮލް


Covid-19 ge nurakkaluge maana numberun | Mihaaru\nސްރީ ލަންކާގެ ކޮލަމްބޯގައި މިދިޔަ މަހުގެ އެޕްރީލް 28 ވަނަ ދުވަހު، ކޮވިޑް-19 އަށް ސްކްރީން ކުރުމަށް މީހެއްގެ ހުން ބަލަނީ. --ފޮޓޯ:އޭއެފްޕީ\n19 މެއި 2020 - 08:27\nކޮވިޑް-19 ގެ ހަގީގީ ނުރައްކަލާއި އެ ނުރައްކާތައް އާންމުންނަށް ކިޔައިދެވޭ ގޮތުގައި ތަފާތުތަކެއް އެބަ ހުއްޓެވެ. މިއީ އާ ބައްޔަކަށް ވުމުން، އެއާ ބެހޭ މާ ގިނަ މައުލޫމާތެއް އަދި ތަފާސްހިސާބެއް ނެތުމުން މިކަމުގައި އެއްޗެއް ކިޔަން ނޭނގުނު ކަމަށް ވިޔަސް މި ބަލި ބޮޑަށް ފެތުރި ތަޖުރިބާކުރި ގައުމުތަކުގެ ހިސާބުތަކުން މިހާރު ކޮވިޑް-19ގެ ހަގީގީ ނުރައްކާ އޮތީ ކިހިނެއް ކަމުގެ މަންޒަރު ސިފަވެ އެވެ.\nމިއީ "ކޮވިޑުން ކުރިމަތިވާ ނުރައްކާ" އަދި "ކޮވިޑުގެ ނުރައްކާ" އޮތް ގޮތާ މެދު "ދަ މީޑިއަމް" ގައި ޑޭވިޑް ސްޕީގެލްހާލްޓާ ލިޔެފައިވާ ލިޔުމެއްގެ ހުލާސާއެކެވެ.\nސްޕީގެލްހާލްޓާ އޭނާގެ ލިޔުން ފަށަމުން ވެސް ބުނެފައި ވަނީ މި ދައްކަނީ ކޮވިޑް-19ގެ ސަބަބުން ފުރާނަ އަށް ނުރައްކާވާ ހާލަތުގެ ވާހަކަ ކަމަށެވެ. މިއީ ބަލީގެ ސަބަބުން ކުރިމަތިވެދާނެ އެހެން މައްސަލަތަކާއި ފަރުވާއާ ގުޅުން ހުރި ވާހަކައެއް ނޫންކަން ފާހަގަކުރި އެވެ.\nކޮވިޑާ ގުޅުން ހުރި ރިސްކްތަކާ ބެހޭ ގޮތުން ވާހަކަ ދައްކާއިރު ވަރަށް ފަރުވާތެރިކަމާ އެކު ދެ ކަމެއް ފާހަގަކޮށްލަން ޖެހެ އެވެ. އެއީ މި ދެ ކަންތައް ދެ ކަމެއްގެ ގޮތުގައި ބުނެދިނުން އުނދަގޫވާތީ އެވެ. އެއީ؛\n➊ ކޮވިޑް-19 ޖެހޭ މީހުންގެ ތެރެއިން މީހުން މަރުވުމުގެ ފުރުސަތު (އިންފެކްޝަން ފެޓާލިޓީ ރޭޓް)، މިކަން ބިނާވަނީ ބަލި ޖެހޭ މީހާގެ ސިއްހަތާއި ފަރުވާކުރުމާއި މިފަދަ އެތައް ކަމެއްގެ މައްޗަށެވެ.\n➋ މިވަގުތު ކޮވިޑް-19 ނުޖެހި ތިބި މީހުންގެ ތެރެއިން މި ބަލީގައި މަރުވުމުގެ ފުރުސަތު (ޕޮޕިއުލޭޝަން ފެޓާލިޓީ ރޭޓް، ޕީއާރްއެފް) އަކީ ވެސް މި ބަލި ޖެހިއްޖެ ނަމަ އިންފެކްޝަން ފެޓާލިޓީއާ ގުޅުން ހުރި ކަންކަމުގައި މަރުވަން ދިމާވާ ސަބަބެކެވެ.\nމިހާރު މި ދެ ކަންތައް ދިރާސާކުރެވޭ ވަރަށް ވަނީ މައުލޫމާތު އާންމުކޮށްފަ އެވެ. އެކަމަކު މިފަހަރު މި ބަލައިލަނީ ޕޮޕިއުލޭޝަން ފެޓާލިޓީ ރޭޓަށެވެ. އެހެންވެ މި ލިޔުމުގައި މީގެ ފަހުން ރިސްކް ނުވަތަ ނުރައްކާ ކަމަށް ބުނެފައި އެ ވަނީ މި ވަގުތު ކޮވިޑް-19 ނުޖެހި ތިބި މީހުންނާ ބެހޭ ގޮތުންނެވެ.\nޕޮޕިއުލޭޝަން ފެޓާލިޓީ ރޭޓް\nއިނގިރޭސި ވިލާތުގެ އޮފީސް ފޯ ނެޝަނަލް ސްޓެޓިސްޓިކްސް އިން އެންމެ ފަހުން ހާމަކޮށްފައިވާ މައުލޫމާތުގައި އިންގްލެންޑާއި ވޭލްސްގައި މެއި 1 އާ ހަމައަށް، ކޮވިޑް-19 ގައި މަރުވި މީހުންގެ ހިސާބުތައް ހިމަނާފައިވެ އެވެ. މިއީ އިނގިރޭސި ވިލާތުގައި ކޮވިޑް-19 ޕީކަށް އަރައި އެންމެ ގިނަ ބަޔަކަށް ބަލި ޖެހުނު ފަސް ހަފުތާ ހިމެނޭ މުއްދަތުގެ މައުލޫމާތެވެ. މި މައުލޫމާތު ހިމެނޭ ޓޭބަލް ތިރީގައި އެ ވަނީ އެވެ.\nމިސާލަކަށް ބުނާ ނަމަ، އިންގްލެންޑާއި ވޭލްސްގައި މި ފަސް ހަފުތާ ތެރޭ އުމުރުން 65-74 އާ ދެމެދުގެ 5،000 އަށް ވުރެ ގިނަ މީހުން ކޮވިޑް ޖެހިގެން ނުވަތަ ކޮވިޑާ ގުޅުން ހުރި ކަންކަމުގައި މަރުވެފައިވޭ. މިއީ ކޮންމެ 100،000 އަކުން 87 އާ އެއްވަރުގެ ރޭޓެކެވެ. ނުވަތަ ހާހަކުން 1. އާންމު ދުވަސްވަރެއްގައި ވެސް މި މުއްދަތުގައި މި އުމުރު ފުރައިގެ 8،300 މީހަކު މަރުވާ ކަމަށް ހިސާބުތަކަށް ބެލުމުން އެނގޭ. އަދި މިހާރު ހުރި ހިސާބުތަކުން، މި އުމުރުފުރައިގެ މީހުން މި ދުވަސްވަރު މަރުވުމުގެ ފުރުސަތު ކޮވިޑް-19 ގެ ސަބަބުން 62 ޕަސެންޓް އިތުރު ކަމަށް ފެނޭ. މި ނިސްބަތުން މި އުމުރުފުރައިގެ މީހުންނަށް މި ފަސް ހަފުތާ ތެރޭގައި 22 ދުވަހުގެ އިތުރު ރިސްކެއް ކުރިމަތިވި. ކޮވިޑް-19 ގައި މަރުވުން ކަމަށް ބަލާފައިވާނީ މަރުގެ ސަބަބަކަށް، މަރުގެ ސެފްފިކެޓްގައި ކޮވިޑް-19 ޖަހާފައިވާ ނަމަ.\nޓޭބަލުން ފެންނަ މަންޒަރު\n◄ ފުރަތަމަ ގޮޅީގައި އުމުރުން 0-14 އަހަރާ ދެމެދުގެ ދެ ކުއްޖަކު މަރުވި ކަމަށް އޮތް އިރު އެއީ އުމުރުން 15 އަހަރުން ދަށުގެ 10 މިލިއަނަށް ވުރެ ގިނަ ކުދިންގެ ތެރެއިންނެވެ. މާނަ އަކީ މި އުމުރުގައި ކޮވިޑް-19 ޖެހިގެން މަރުވުމުގެ ރިސްކަކީ ކޮންމެ ފަސް މިލިއަނަކުން 1 ކަމެވެ. މިއީ ވަރަށް ދަށް އަދަދެކެވެ. އަދި މި ފަސް ހަފުތާ ތެރޭގައި މި އުމުރުފުރަޔަށް ރިސްކުގެ ނިސްބަތަކީ އެއް ޕަސެންޓެވެ. މީގެ އިތުރުން ފާހަގަވާ އަނެއް ކަމަކީ ކޮވިޑް-19 ޖެހިގެން ހޮސްޕިޓަލުގައި އެޑްމިޓްކުރަން ޖެހޭ މީހުންގެ ތެރެއިން 95 ޕަސެންޓް މީހުންނަކީ ސިއްހީ އެހެން މައްސަލައެއް ހުންނަ މީހުންކަމެވެ.\n◄ އުމުރުން 90 އަހަރުން މަތީގެ މީހުންގެ ތެރެއިން ކޮވިޑް-19 ގައި މި މުއްދަތުގައި މަރުވި މީހުންނަށް ބަލާއިރު އެ ނިސްބަތް ހުރީ 1.2 ޕަސެންޓުގަ އެވެ. އެއީ ކޮންމެ 81 އިން 1 އެވެ. މި މުއްދަތުގައި މި އުމުރުފުރައިން މަރުވި 6،504 މީހުންނާއި މިދިޔަ ފަސް އަހަރު މި މުއްދަތުގައި މަރުވި މީހުންގެ އަދަދާ އަޅައިބަލާއިރު އެއީ 10،644 އެވެ. އެހެންވެ ކޮވިޑް ރިސްކުގެ ނިސްބަތަކީ 61 ޕަސެންޓެވެ. އެހެންވެ މީގެ މާނަ އަކީ މި އުމުރުގެ މީހުންނަށް ބަލިމަޑުކަމުގެ މި ފަސް ހަފުތާގައި 23 ދުވަހުގެ އިތުރު ރިސްކެއް އޮތްކަމެވެ. އެއީ 35 ދުވަހުގެ 62 ޕަސެންޓެވެ. މިއީ އުމުރުން 15-24ގެ އުމުރުފުރަޔަށް އޮތް ރިސްކާ އަޅައިބަލާއިރު 3،000 ގުނަ ބޮޑު މިންވަރެވެ.\n◄ ޖުމްލަކޮށް ބަލާއިރު ކޮންމެ 1،807 މީހަކުން އެކެއްގެ މަރުގެ ސެޓްފިކެޓްގައި، މަރުގެ ސަބަބެއް ކަމަށް އޮތީ ކޮވިޑް-19 އެވެ. މިއީ އާންމުކޮށް އޮންނަ ރިސްކަށް ވުރެ 65 ޕަސެންޓުގެ އިތުރުވުމެކެވެ. ޕީކްގެ 35 ދުވަހަށް ބަލާއިރު 23 ދުވަހުގެ ރިސްކެކެވެ.\nމި ރިސްކުތައް އަންހެނުންނާއި ފިރިހެނުންނަށް ވެސް ތަފާތެވެ.\nލިބެން ހުރި މައުލޫމާތުން ފެންނަނީ އުމުރު މަތިވާ ވަރަކަށް ކޮވިޑް-19ގެ ރިސްކް ބޮޑުވާތަނެވެ. އެގޮތުން އުމުރުން އިތުރުވާ ކޮންމެ އަހަރަކަށް 11-12 ޕަސެންޓް ރިސްކު ބޮޑުވެ އެވެ. އަދި އުމުރުގެ ކޮންމެ 6-7 އަހަރަކުން ރިސްކު ދެ ގުނަ ބޮޑުވެ އެވެ. މީގެ މާނަ އަކީ 20 އަހަރުގެ އުމުރުގެ ތަފާތަކުން އަށް ގުނަ އަށް ރިސްކް ބޮޑުވުމެވެ. އެހެންވެ އުމުރުން 20 އަހަރުގެ މީހަކާ އަޅައިބަލާއިރު 80 އަހަރުގެ މީހަކަށް އޮންނަ މި ބަލީގައި މަރުވުމުގެ ރިސްކު 500 ގުނަ އިތުރުވެ އެވެ.\nމިކަމުގައި އެއް އުމުރެއްގެ އަންހެނުންނާއި ފިރިހެނުން އަޅާބަލާއިރު ފިރިހެނުންނަށް ގާތްގަނޑަކަށް ރިސްކުގެ މިންވަރު ދެ ގުނަ މައްޗެވެ.\nޕޮޕިއުލޭޝަން ފެޓާލިޓީ ރޭޓް ތިލަކޮށް\n(ބަލިމަޑުކަން އެންމެ ގޯސްވި ފަސް ހަފުތާގެ ތެރޭގައި)\n◄ ވައިރަސް އެރުމުގެ ފުރުސަތާއި ވައިރަސްގެ ސަބަބުން މަރުވުމުގެ ފުރުސަތު އަންހެނުންނަށް ވުރެ ފިރިހެނުންނަށް ގާތްގަނޑަކަށް ދެ ގުނަ ބޮޑު.\n◄ މަރުވުމުގެ ނުރައްކާ، އުމުރުގެ ކޮންމެ 6-7 އަހަރެއްގެ އިތުރުވުމަކުން ދެ ގުނަ އިތުރުވޭ. އުމުރުން 20 އަހަރުގެ މީހަކާ އަޅައިބަލާއިރު 80 އަހަރުގެ މީހަކަށް އޮންނަ މި ބަލީގައި މަރުވުމުގެ ރިސްކު 500 ގުނަ އިތުރުވޭ.\n◄ އުމުރުން 45 އަހަރުން މަތީގެ މީހުންނަށް ވައިރަސް އެރުމާއި އެކަމުގެ ސަބަބުން މަރުވުމަށް އޮތް ރިސްކު، މި ފަސް ހަފުތާއާ އަޅައިބަލާ ނަމަ އާންމު ދުވަސްވަރަކަށް ވުރެ ތިން ހަފުތާގެ މުއްދަތުގެ ރިސްކެއް އިތުރުވޭ.\n◄ އުމުރުން 15-45 އަހަރާ ދެމެދުގެ މީހުންނަށް އޮތް ރިސްކު މި ފަސް ހަފުތާއާ އަޅައިބަލާ ނަމަ އާންމު ހާލަތުގެ އިތުރު އެއް ހަފުތާގެ މުއްދަތުގެ ރިސްކެއް އިތުރުވޭ.\n◄ އުމުރުން 15 އަހަރުން ދަށަށް އޮތް ރިސްކުގެ މިންވަރު އިތުރުވަނީ ކަންބޮޑުވުމެއް ނެތްހާ ކުޑަ މިންވަރަކަށް.\nޒުވާން އުމުރު ފުރާތަކަށް އޮތް ރިސްކު ކުޑަ ކަމަށް ހިސާބުތަކުން ދައްކަނީ އެ އުމުރުފުރާގައި "ގުދުރަތީ މަރު" ނޫން ނުވަތަ އެކްސިޑެންޓްތަކުގައި މަރުވުމުގެ ފުރުސަތު މާ ބޮޑުކޮށް އޮންނާތީ ކަމަށް ވެދާނެ އެވެ. އަދި ކޮވިޑްގެ ސަބަބުން މި އުމުރުގެ މީހަކު މަރުވި ކަމުގައި ވިޔަސް އެއީ "ގުދުރަތީ މަރެއް" ކަމަށް ނިންމާފައި އޮތުމުގެ ފުރުސަތު ބޮޑުވުން ވެސް ހިމެނެ އެވެ.\nސިނގިރޭޓްގެ ދުމުން ފުށްޕާމޭ ކަޅުވެ ހަލާކުވާއިރުވެސް ތުމުން ސިނގިރޭޓް ނުނެއްޓިގެން އުޅެއެވެ. ކޮވިޑްގެ ހައިރިސްކް ކަމަށްވާ ފުއްޕާމޭ އަށް ވައިރަސް އެއް ވަދެ ފުއްޕާމޭ ހަލާކުވާތާ ކުޑަދުވަސް ކޮޅަކުން ފުރާނަދާނީ ދުމަށްވުރެ ވައިރަހު ނުރައްކައު ބޮޑުވީމައެވެ. އަދި ރިސްކްބޮޑީވެސް ދުމުގެ މީހުންނަށެވެ. އަދި ދުންފޯރާ މީހުންނަށް ކޮވިޑްގެ ވައިރަހާއެކު ފުށްޕާމޭ އަށް އެކަމުގެ ރިސްކްވެސް ބޮޑެވެ. މުސްކުޅި ގިނަމީހުންގެ މަރާއި ދުމާ ވައިރަހާ ގުޅުމެއްވެއެވެ.


މުލަކުގައި މަރުވި ވަޑީގެ ނަފްސާނީ މައްސަލަތަކެއް ހުރި – Dhen.mv\nމުލަކުގައި މަރުވި ވަޑީގެ ނަފްސާނީ މައްސަލަތަކެއް ހުރި\nމ. މުލަކުގައި އިއްޔެ ފުން ޒަހަމަކާއި އެކު މަރުވެފައި އޮއްވާ ފެނުނު މުހައްމަދު އަބްދުއްރަހްމާނުގެ ނަފްސާނީ ކަމެއް ހުރި ކަމަށް މުލަކު ކައުންސިލް އިދާރާގެ ނައިބު ރައީސް މުހައްމަދު އިބްރާހީމް ވިދާޅުވެއްޖެ އެވެ\nމަރުވެފައި އޮއްވާ ފެނުނު އެރަށު ލިލީމާގޭ، އުމުރުން 44 އަހަރުގެ މުހައްމަދު އަބްދުއްރަހްމާނެވެ. އޭނާއަކީ ވަޑިއެކެވެ.\nބައެއް މީޑިއާތަކާ ހަވާލާދީ މުލަކު ކައުންސިލުން ބުނި ގޮތުގައި މުހައްމަދަކީ ނަފްސާނީ ކަމެއް ހުންނަ މީހެއް ކަން ފާހަގަ ކުރެވޭ ކަމަށެވެ. އެގޮތުން މީގެ ކުރިން އޭނާ އަކީ މީހުންނާ ގުޅޭ، މަޖާ މީހެއް ނަމަވެސް ފަހަކަށް އައިސް މީހުންނާ ވަރަށް ދުރުވެ، އެކަނި ވަކިން އުޅޭކަން ފާހަގަކުރެވޭ ކަމަށް ކައުންސިލުން ބުނެއެވެ.\nކައުންސިލުން ބުނީ ނަފްސާނީ އުނިކަމުގެ ސަބަބުން މުހައްމަދުގެ އާއިލާއިން އޭނާއަށް ރާއްޖެއިންނާއި ރާއްޖެއިން ބޭރުން ވެސް ފަރުވާ ދެމުން އަންނަ ކަމަށެވެ. އަދި ރޭގަނޑު ދަންވަރި އެއްވެސް ވަރަކަށް އޭނާ ބޭރަށް ގޮސް ނޫޅޭ ކަމަށް ބުންޏެވެ.\nމުހައްމަދު އަބްދުއްރަހްމާން މަރުވެފައި އޮއްވާ ފެނުނީ މުލަކުގައި ހުރި ވަޑާންގެއެއްގެ ވެރިމީހާގެ ދަރިފުޅަށެވެ. އެގޮތުން އޭނާ ބުނީ ފަތިސް ނަމާދަށް ދާން ހޭލި އިރު ކަރަންޓް ކީސް ޖައްސާފައި ހުރި އަޑު އިވުމުން ކީސް ނިންވާލާފައި އެތެރެ ބަލާލިއިރު މުހައްމަދު އަބްދުއްރަހްމާނު އެތަނުގައި އޮތް މަންޒަރު ފެނިފައިވާ ކަމަށެވެ.\nފުލުހުން ބުނެފައިވަނީ، އެމީހާގެ ވާތްފަރާތު މޭމަތިން ވަރަށް ފުންކޮށް، ގާތްގަނޑަކަށް ނުވަ އިންޗިއެއްހާތަން ކަފައިގެން ގޮސްފައިވާ ކަމަށެވެ. އަދި އެމީހާ ހޮސްޕިޓަލަށް ގެނައި އިރުވެސް ނިޔާވެފައިވާ ކަމަށް ޑޮކްޓަރުން ބުނެފައިވާ ކަމަށް ފުލުހުން މައުލޫމާތު ދީފައިވެ އެވެ.


SunOnline: Majileehuge nimidhiya dhaurakee enmme ufehdhuntherikan madhu dhauru: Shiyaam\nމަޖިލީހުގެ ނިމިދިޔަ ދައުރަކީ އެންމެ އުފެއްދުންތެރިކަން މަދު ދައުރު: ޝިޔާމް\nމުހައްމަދު މުޒައްޔިން ނާޒިމް 11 Sep 2019, 19:40\nނޫސްވެރިންގެ ބައްދަލުމުގައި ޝިޔާމް ވާހަކަ ދައްކަވަނީ -- ސަން ފޮޓޯ/ އަހްމަދު އަވްޝަން\nރައްޔިތުންގެ މަޖިލީހުގެ ނިމިޔަ ދައުރަކީ، އެންމެ އުފެއްދުންތެރިކަން މަދު ދައުރު ކަމަށް އިދިކޮޅު މައި ޕާޓީ ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވެއްޖެ އެވެ.\nނަވާރަ ވަނަ ރައްޔިތުންގެ މަޖިލީހުގެ ފުރަތަމަ ދައުރުގައި 48 ޖަލްސާ ބާއްވައި، މިދިޔަ ބުރާސްފަތި ދުވަހު ވަނީ އެ ދައުރު ނިންމައި، ޗުއްޓީއަށް ގޮސްފައެވެ.\nއިދިކޮޅު ޕްރޮގްރެސިވް ކޮންގްރެސް ކޯލިޝަނުން މިއަދު ހަވީރު، އެ ކޯލިޝަންގެ އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޝިޔާމް ވިދާޅުވީ، ފުރަތަމަ ދައުރު މެމެބަރުން ގިނަ ވަގުތު މަޖިލީހުގައި ހޭދަކުރަން ޖެހުނަސް ރައްޔިތުންނަށް ފައިދާ ހުރި މަސައްކަތެއް ދައުރުގައި ކުރެވިފައި ނެތް ކަމަށެވެ.\n"ކޮންމެ ދުވަހަކު ޖަލްސާ ބާއްވާފައި އަޅުގަނޑުމެންނަށް މި އެނގެނީ، ރައްޔިތުންނަށް ގިނަ ވައުދުތަކެއް ކޮށްގެން އައި ސަރުކާރެއް މީ. އެ ވައުދުތައް ފުއްދޭނެ ގޮތަކަށް ނޫން މަޖިލިސް ތެރޭގައި ކަންތައްތައް ބައްޓަން ވެފައި މިހުރީ،" 18 ވަނަ ރައްޔިތުންގެ މަޖިލީހުގައި ވެސް މެމްބަރުކަން ކުރެއްވި ޝިޔާމް ވިދާޅުވިއެވެ.\nޝިޔާމް ވިދާޅުވީ، ދައުރުގައި ގިނަ ޖަލްސާ ބޭއްވި ނަމަވެސް އުފެއްދުންތެރި މަސައްކަތެއް ކުރެވިފައި ނެތް ކަމަށެވެ.\n"ފުރަތަމަ ދައުރުގެ މިދިޔަ ޖަލްސާތަކަކީ، ވަރަށް އަންޕްރޮޑަކްޓިވްކޮށް ދިޔަ ޖަލްސާތަކެއް. ދައުރަކަށް ބަލާ ނަމަ، ޖަލްސާ ގިނަ ވިޔަސް، ހޭދަ ކުރި ވަގުތު ގިނަ ވިޔަސް، އެންމެ އުފެއްދުންތެރިކަން ނޫން ގޮތަކަށް ދިޔަ ދައުރެއް،" ޝިޔާމް ވިދާޅުވުއެވެ.\nދައުރުން ބޭރުން ޖަލްސާއަށް ބޭއްވުމަށް މާދަމާ މަޖިލީހުން ވަނީ ނިންމާފައެވެ. ޝިޔާމް ވިދާޅުވީ، އެ ޕާޓީގެ އެއްބާރުލުން އެކަމަށް ލިބޭނެ ކަމަށެވެ.\nނަވާރަ ވަނަ ރައްޔިތުންގެ މަޖިލީހުން އެކަށީގެންވާ މަސައްކަތެއް ކުރެވިފައިވާ ނެތް ކަމަށް ޝިޔާމް ވިދާޅުވިއިރު، ރައްޔިތުންގެ މަޖިލިސް ރައީސް، ރައީސް މުހައްމަދު ނަޝީދު ވިދާޅުޅުވެފައި ވަނީ، ނިމިދިޔަ ދައުރާ މެދު އެމަނިކުފާނު ހިތްހަމަޖެހިވަޑައިގަންނަވާ ކަމަށާއި ފުރަތަމަ ދައުރަށް ދެއްވާނީ "ބީ ޕްލަސް" އެއް ކަމަށެވެ. އަދި ރައްޔިތުންނާ ގުޅޭ ގިނަ މަސައްކަތްތަކެއް ކުރެވިފައިވާ ކަން އެމަނިކުފާނު ފާހަގަ ކުރެއްވިއެވެ.\nފުރަތަމަ ދައުރުގައި ކުރެއްވި މަސައްކަތްތައް ނަމްބަރުތަކުން:\n31 ބިލެއް ހުށަހެޅުނު؛ 14 ބިލެއް ނިމިފައި.\n21 ގަރާރެއް ހުށަހެޅުނު؛9ގަރާރެއް ނިމިފައި.\n15 މައްސަލައެއް ސަރުކާރުން ހުށަހެޅި؛ 12 މައްސަލައެއް ނިމިފައި.\n22 މައްސަލައެއް ރިޔާސަތުން ހުށަހެޅުނު؛ 17 މައްސަލައެއް ނިމިފައި.\n9 މައްސަލައެއް މެމްބަރުން ހުށަހެޅި؛9މައްސަލައެއް ނިމިފައި.\n39 އެހެނިހެން މައްސަލަތަކުގެ ރިޕޯޓު؛ 35 މައްސަލައެއް ނިމިފައި.\n20 ފަހަރަށް މިނިސްޓަރުންނާ ސުވާލުކުރަން އެދުނު؛ 14 ފަހަރު ސުވާލު ކުރެވިިފައި.


Rape Ge Kuh Saabithuve Thinadhoo Meehakah 15 Aharuge Jalu Hukumeh ރޭޕްގެ ކުށް ސާބިތުވެ ތިނަދޫ މީހަކަށް 15 އަހަރުގެ ޖަލުހުކުމެއް – Huvadhoo News Rape Ge Kuh Saabithuve Thinadhoo Meehakah 15 Aharuge Jalu Hukumeh Huvadhoo News\nރޭޕްގެ ކުށް ސާބިތުވެ 15 އަހަރަށް ޖަލަށް ލުމަށް ހުކުމް ކޮށްފައިވާ ޝެހެޒާދު\nދައުލަތުން އުފުލާފައިވާ ރޭޕްގެ ކުށް ސާބިތުވި ގދ ތިނަދޫ ފިރިހެނަކަށް 15 އަހަރަށް ޖަަލަށްލާން ކްރިމިނަލް ކޯޓުން މިއަދު ހުކުމްކޮށްފިއެވެ.\nރޭޕްގެ ކުށް ސާބިތުވެ، 15 އަހަރުގެ ޖަލު ހުކުމެއް ކޮށްފައިވަނީ ގދ.ތިނަދޫ / ނިއުލައިފް، ޝެހެޒާދު އަބްދުލްއަޒީޒު އަށެވެ.\nމިއަދު ކުރިމިނަލް ކޯޓުން ކުރި ހުކުމުގައި ވަނީ ދައުލަތުން ޝެހެޒާދުގެ މައްޗަށް އުފުލާފައިވާ ރޭޕްކުރުމުގެ ކުށުގެ ދައުވާ އެއްވެސް ޝައްކެއް ނެތް މިންވަރަށް ޝަރީއަތަށް ސާބިތުވާ ކަމަށެވެ. އެހެންވެ ޖިންސީ ކުށުގެ ގާނޫނުގެ 14 ވަނަ މާއްދާގެ ދަށުން އޭނާ 15 އަހަރަށް ޖަލަށް ލުމަށް ހުކުމް ކުރާކަމަށެވެ.\nނަމަވެސް އޭނާ ވަނީ ތަހުގީގު މަރުހަލާގައި ބަންދުގައި 50 ދުވަސް ހޭދަކޮށްފައެވެ. ޖިނާއީ އިޖުރާއަތުގެ ގާނޫނުގެ 186 ވަނަ މާއްދާއަށް ރިއާޔަތްކޮށް، ހުކުމުން އެ މުއްދަތު ވަނީ އުނިކޮށްފައެވެ. އެހެންވެ އޭނާ ތަންފީޒުކުރަންޖެހޭ އަދަބަކީ 14 އަހަރާއި ދިހަ މަހާއި ދިހަ ދުވަސް ކަމަށް ކޯޓުން މިއަދު ކުރި ހުކުމުގައިވެއެވެ.\nމި ދައުވާގެ އިތުރުން ދައުލަތުން އޭނާގެ މައްޗަށް އޮރިޔާން ކާޑު ގެންގުޅުމުގެ ދައުވާވެސް ކޮށްފައިވެއެވެ. ނަމަވެސް އޭނާ އެދައުވާއަށް އިންކާރުކޮށްފައިވާތީ ދައުވާ ސާބިތުކުރުމަށް ދައުލަތުން ހުށަހެޅި ހެއްކާއި ގަރީނާއިން އެ ކުށް ޝައްކެތް ނެތް މިންވަރަށް ޝަރީއަތަށް ސާބިތުކޮށްދެވިފައެއް ނުވެއެވެ. އެހެންވެ އެ ދައުވާ ޝަރީއަތަށް ސާބިތުނުވާކަމަށް ކޯޓުން ވަނީ މިއަދު ހުކުމް ކޮށްފައެވެ.


vnews - Insaanee haqquthakaa gulhey2muaahadhaagai raajje vanee soi nukoh: Shameem\nއިންސާނީ ހައްގުތަކާ ގުޅޭ ދެ މުއާހަދާއެއްގައި ރާއްޖެ ވަނީ ސޮއި ނުކޮށް: ޝަމީމް\nސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް -- ވީފައިލް ފޮޓޯ\nއިންސާނީ ހައްގުތަކާ ގުޅޭ ބައިނަލްއަގްވާމީ މުހިއްމު ދެ މުއާހަދާއެއްގައި ރާއްޖޭން ބައިވެރިވެފައި ނުވާތީ ވީހާވެސް އަވަހަށް މި ދެ މުއާހަދާގައި ރާއްޖޭން ބައިވެރިވުމަށް ސިވިލް ސާވިސް ކޮމިޝަންގެ ރައީސް ޑރ. އަލީ ޝަމީމް ގޮވާލައްވައިފި އެވެ.\nޝަމީމް މިކަމަށް ގޮވާލެއްވީ މިއަދު ފާހަަގަކުރާ ބައިނަލްއަގްވާމީ އިންސާނީ ހައްގުތަކުގެ ދުވަހާ ގުޅިގެން ހިއުމަން ރައިޓްސް ކޮމިޝަން އޮފް މޯލްޑިވްސް އިން މިއަދު އިސްލާމީ މަރުކަޒުގައި ބޭއްވި ޖަލްސާ ޝަރަފުވެރިކޮށްދެއްވާ ދެއްކެވި ވާހަކަފުޅުގަ އެވެ.\nޝަމީމް ވިދާޅުވީ ބިދޭސީ މަސައްކަތްތެރިންގެ ހައްގުތައް ބަޔާން ކުރާ މުއާހަދާ އާއި، ނިޒާމުން ގެއްލުވާލާ މީހުންގެ ހައްގުތައް ރައްކާތެރިކުރުމުގެ މުއާހަދާ އަކީ ރާއްޖޭން ބައިވެރިވާން ޖެހޭ މުހިއްމު ދެ މުއާހަދާ ކަމަށެވެ. ނަމަވެސް މިއަދާ ހަމައަށްވެސް މި ދެ މުއާހަދާގައި ރާއްޖޭން ބައިވެރިވެފައި ނުވާތީ މި ދެ މުއާހަދާގައި އަވަހަށް ބައިވެރިވުމަށް ގޮވާލައްވާ ކަމަށްވެސް ވިދާޅުވި އެވެ.\nއެޗްއާރްސީއެމްގެ މެންބަރުކަން ވެސް ކުރިން ކުރައްވާފައިވާ ޝަމީމް ވިދާޅުވީ އެޗްއާރްސީއެމާ ގާނޫނީ ގޮތުން ހަވާލުކުރެވިފައިވާ ޒިންމާތައް އަދާކުރުމަށް ކޮމިޝަނުން ކުރާ މަސައްކަތްތަކުގައި ރައްޔިތުންގެ މަޖިލީހުގެ ތެރެއިން ދޭން ޖެހޭ ސަމާލުކަން ނުލިބޭ ކަމަށެވެ. ރައްޔިތުންގެ މަޖިލީހުގެ އިދާރާގައިވެސް ގިނަ އަހަރުތަކަކު މަސައްކަތް ކުރައްވާފައިވާ ޝަމީމް ވިދާޅުވީ އިންސާނީ ހައްގުތަކުގެ މައްސަލަތައް ބެލުމަށް މަޖިލީހުގައި މިއަދާ ހަމައަށްވެސް ކޮމިޓީއެއް އުފައްދާފައި ނުވާ ކަަމަށެވެ. އަދި އެޗްއާރްސީއެމުން މަޖިލީހަށް ފޮނުވާ ރިޕޯޓްތަކަށް މަޖިލީހުގެ ތަޅުމުގައި ބަހުސްކޮށް ގޮތްތަކެއް ނިންމަމުން ނުދާ ކަން ވެސް ޝަމީމް ވަނީ ފާހަގަކުރައްވާފަ އެވެ.\nޝަމީމް ވިދާޅުވީ ހިއުމަން ރައިޓްސް އެކްޝަން ޕްލޭނެއް އެޗްއާރްސީއެމުން އެކުލަވާފައިވާނެ ކަމަށެވެ. ނަމަވެސް މިޕްލޭން ތަންފީޒު ކުރަން ފަށާފައި ނުވާތީ އެކަން އަވަސްކުރުމަށްވެސް ޝަމީމް ވަނީ އެދިވަޑައިގެންފަ އެވެ.\nޝަމީމް ވިދާޅުވީ އެޗްއާރްސީއެމްގެ ގާނޫނުގައި އިންސާނީ ހައްގުތަކުގެ ވާހަކަ ބަޔާންވެފައިވާ މިންވަރަށް ވުރެ ފުޅާކޮށް، އިންސާނީ ހައްގުތަކަށް ހާއްސަ ގާނޫނެއް ލިޔެވި ފާސްކުރަންޖެހޭ ކަމަށެެވެ. އަދި އެފަދަ ގާނޫނަކުން އިންސާނީ ހައްގުތައް ދިފާއު ކުރުމަށް މިހާރަށް ވުރެ އިތުރު މަސައްކަތްތަކެއް ކުރަންޖެހޭ ކަމަށްވެސް ވިދާޅުވި އެވެ. އަދި ވިދާޅުވީ އިންސާނީ ހައްގުތައް ކަށަވަރުކޮށްދެވޭނީ އެޗްއާރްސީއެމާއި ދައުލަތުގެ އެހެން އިދާރާތައް ގުޅިގެން ކޮންމެ މީހަކުވެސް ޒިންމާއަދާކޮށްގެން ކަމަށެވެ.\nޝަމީމް އިތުރަށް ވިދާޅުވީ އިންސާނީ ހައްގުތަކުގެ ދާއިރާއިން ރާއްޖެއިން މަސައްކަތްތަކެއް ކުރަން ހުރި ނަމަވެސް މިދާއިރާގައި ރާއްޖޭން ކާމިޔާބީތަކެއްވެސް ހޯދާފައިވާ ކަމަށެވެ. އެގޮތުން އދގެ ހިއުމަން ރައިޓްސް ކައުންސިލްގެ މެމްބަރުކަން ރާއްޖޭން ދެފަހަރު ކޮށްފައިވާ ކަން ޝަމީމް ވަނީ ފާހަގަކުރައްވާފަ އެވެ.


މުޙައްމަދު ޝާން – Haftha\nAuthor: މުޙައްމަދު ޝާން\nކާނިވާ ސަހައްދުގައި އެމްޑީޕީގެ ޖަލްސާއެއް ބާއްވަން ހުއްދަދީފި\nކާނިވާ ސަރަހައްދުގައި ކެމްޕެއިން ޖަލްސާއެއް ބޭއްވުމުގެ ހުއްދަ ހައުސިން މިނިސްޓްރީން އިދިކޮޅު މައި ޕާޓީ، އެމްޑީޕީއަށް ދީފިއެވެ.\nހައުސިން މިނިސްޓްރީން އެމްޑީޕީއަށް ފޮނުވި ސިޓީގައި ބުނެފައިވަނީ މިމަހުގެ އަށްވަނަ ދުވަހުގެ ރޭ ކާނިވާ ސަރަހައްދުގައި ޖަލްސާ ބާއްވަން އެ ޕާޓީއަށް ހުއްދަދީފައިވާ ކަމަށެވެ.\nޖަލްސާ ބާއްވަން އެމްޑީޕީއަށް ދީފައިވަނީ އަށްވަނަ ދުވަހުގެ ހަވީރު 4:00 އިން ރޭގަނޑު 12:00 އަށެވެ.\nގއ. ވިލިނގިލީގައި ރޭ ބޭއްވި ކެމްޕެއިން ޖަލްސާގައި ވާހަކަފުޅު ދައްކަވަމުން އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ވަނީ މާލޭގައި ޖަލްސާ ބާއްވަން ހުކުރު ދުވަހެއް ލިބޭތޯ ހައުސިން މިނިސްޓްރީގައި ތަކުރާރުކޮށް އެދިފައިވާނެ ކަމަށް ވިދާޅުވެފައެވެ.\nއިބޫ ވިދާޅުވީ ތަކުރާރުކޮށް މިނިސްޓްރީގައި އެދުމުން ރިޔާސީ އިންތިހާބާ ޖެހެންދެން ހުރިހާ ހުކުރު ދުވަހެއް ޕީޕީއެމްއަށް ދީފައިވާ ކަމަށް ބުނެ އެ މިނިސްޓްރީން ޖަވާބު ދީފައިވާ ކަމަށެވެ. އެހެންވެ ހޮނިހިރު ނޫނީ ބުރާސްފަތި ދުވަހު ޖަލްސާ ބާއްވަން ލިބޭތޯ އެދިފައިވާނެ ކަމަށް ވެސް އިބޫ ވިދާޅުވިއެވެ.\nއެމްޑީޕީން ކާނިވާ ސަރަހައްދުގައި ޖަލްސާ ބޭއްވުމުގެ ކުރިން މިމަހުގެ ހަތްވަނަ ދުވަހުގެ ރޭ އެތަނުގައި ޕީޕީއެމްގެ ޖަލްސާއެއް ބޭއްވުމަށް ވަނީ ހަމަޖެހިފައެވެ.\nAuthor މުޙައްމަދު ޝާންPosted on September 3, 2018 September 4, 2018 Categories ޚަބަރުLeaveacomment on ކާނިވާ ސަހައްދުގައި އެމްޑީޕީގެ ޖަލްސާއެއް ބާއްވަން ހުއްދަދީފި\nއާގިލް މަރާލި މައްސަލާގައި މީހަކު ހޯދަނީ\nއެމްއެމްއޭ ސަރަހައްދުގައި މިދިޔަ ހުކުރު ދުވަހުގެ ރޭ ވަޅިން ހަމަލާދީ އިބްރާހިމް އާގިލް މަރާލި މައްސަލައިގެ ތުހުމަތުގައި މީހަކު ހޯދަން އިއުލާންކޮށްފިއެވެ.\nގދ. ފަރެސްމާތޮޑާ، ކޮކާ، އިބްރާހިމް އާގިލް، 18، މަރާލި މައްސަލައިގެ ތުހުމަތުގައި މީހަކު ހޯދަން އިއުލާންކޮށްފައިވަނީ އިއުލާނުކޮށްފައިވަނީ ލ. ފޮނަދޫ، ހިޔާ، ހަމްދޫން ހަމްޒަތު، 18، އެވެ.\nހަމްޒަތުއާ ބެހޭ އެއްވެސް މައުލޫމާތެއް ލިބިފައިވާނަމަ ފުލުހުންގެ ހޮޓްލައިން ނަންބަރު 3322111 ނުވަތަ ސީރިއަސް އެންޑް އޮގަނައިޒް ކްރައިމް ޑިޕާޓްމަންޓްގެ ޑިއުޓީ ނަންބަރު 9911099 އަށް ގުޅައި އެ މައުލޫމާތު ހިއްސާކުރުމަށް ފުލުހުން އެދެއެވެ.\nއާގިލް މަރާލާފައިވަނީ ހުކުރު ދުވަހުގެ ރޭ އެމްއެމްއޭ ސަރަޙައްދުގައި ތޫނު އެއްޗަކުން ހަމަލާދީއެވެ. އޭޑީކޭ ހޮސްޕިޓަލަށް ގެންދިޔަ އިރުވެސް އޭނާ އޮތީ މަރުވެފައެވެ.\nAuthor މުޙައްމަދު ޝާންPosted on September 3, 2018 September 3, 2018 Categories ޚަބަރުTags މާރާމާރީLeaveacomment on އާގިލް މަރާލި މައްސަލާގައި މީހަކު ހޯދަނީ\nރޮނާލްޑޯ އުޅެނީ ލަނޑެއް ނުޖެހިގެން، އެކަމަކު އޭނާގެ ދަރީގެ ފުރަތަމަ މެޗުގައި ހަތަރު ލަނޑު!\nޔުވެންޓަސްއަށް ލަނޑެއް ކާމިޔާބުކޮށްދިނުމަށް ކްރިސްޓިއާނޯ ރޮނާލްޑޯއަށް އުނދަގޫތަކަކާ ކުރިމަތިލަމުން ދަނިކޮށް އޭނާގެ ދަރި، ކްރިސްޓިއާނޯ ރޮނާލްޑޯ ޔުވެންޓަސްގެ ނުވަ އަހަރުންދަށުގެ ޓީމަށް ކުޅުނު ފުރަތަމަ މެޗުގައި ހަތަރު ލަނޑު ޖަހައިފިއެވެ.\nމިހާތަނަށް ޔުވެންޓަސްއަށް ރޮނާލްޑޯ ކުޅުނު ތިން މެޗުގައި ވެސް އޭނާއަށް ލަނޑެއް ކާޟިޔާބު ކުރެވިފައެއް ނުވެއެވެ. އުމުރުން އަށް އަހަރުގެ ކްރިސްޓިއާނޯ ޖޫނިއާގެ ހަތަރު ލަނޑާއެކު ލުސެންޓޯ އަތުން ޔުވެންޓަސްގެ ޒުވާން ޓީމު އިއްޔެ މޮޅުވީ 5-1ގެ ނަތީޖާއަކުންނެވެ.\nރޮނާލްޑޯއެކޭ އެއްގޮތަށް އޭނާގެ ދަރި ވެސް ފާހަގަކޮށްލެވެނީ ހުނަރުވެރި ކުޅުންތެރިއެއްގެ ގޮތުގައެވެ. ހަލުވި ކުޅުންތެރިއެއްގެ ގޮތުގައި ފާހަގަކޮށްލެވޭ ކްރިސްޓިއާނޯ ޖޫނިއާއަކީ އޭނާގެ ބައްޕައެކޭ އެއްގޮތަށް އިދިކޮޅު ގޯލަށް ބާރު ހަމަލާތައް ފޮނުވާލާ ކުޅުންތެރިއެކެވެ.\nރޮނާލްޑޯގެ ދަރި ވެސް ޔުވެސްޓަސްއަށް ކުޅެނީ ހަތް ނަމްބަރުގެ ޖާޒީގައެވެ.\nAuthor މުޙައްމަދު ޝާންPosted on September 2, 2018 September 3, 2018 Categories ކުޅިވަރުTags ކްރިސްޓިއާނޯ ރޮނާލްޑޯ, ޔުވެންޓަސްLeaveacomment on ރޮނާލްޑޯ އުޅެނީ ލަނޑެއް ނުޖެހިގެން، އެކަމަކު އޭނާގެ ދަރީގެ ފުރަތަމަ މެޗުގައި ހަތަރު ލަނޑު!\nކޮމިޝަންގެ ހުރިހާ މެމްބަރުންނަކީ ހުވަޔާ އެއްގޮތަށް އަމަލު ކުރައްވާ ބޭފުޅުން: އިލެކްޝަންސް\nއިލެކްޝަންސް ކޮމިޝަނުގެ ހުރިހާ މެމްބަރުންނަކީ ހުވަޔާ އެއްގޮތަށް އަމަލު ކުރައްވާ އެ ބޭފުޅުންގެ މަސްއޫލިއްޔަތު އަދާ ކުރައްވާ ބޭފުޅުންތަކެއް ކަމަށް އެ ކޮމިޝަނުން ބުނެފިއެވެ.\nއިލެކްޝަންސްގެ ރައީސް އަހްމަދު ޝަރީފަށް ނިސްބަތްކޮށް ދެކެވެމުންދާ ވާހަކަތަކަށް ރައްދު ދިނުމަށް އެ ކޮމިޝަނުން ނެރުނު ބަޔާނެއްގައި ބުނެފައިވަނީ އެ ކޮމިޝަނުގެ ޒިންމާގެ ތެރެއަށް ސިޔާސީ ޕާޓީއެއްގެ ކުލަ ވަދެފައި ނުވާނެ ކަމަށާއި ކޮމިޝަނުގެ މުސްތަގިއްލުކަން ގެއްލޭ ގޮތަށް ސަރުކާރުގެ އެއްވެސް މުއައްސަސާއަކާ ގުޅިގެން ކަންތައްކޮށްފައި ނުވާނެ ކަމަށެވެ.\nއިލެކްޝަންސްގެ ބަޔާނުގައި ބުނެފައިވާ ގޮތުގައި ރީރެޖިސްޓްރޭޝަންގެ މަސައްކަތްވެސް މީގެ ކުރީގެ އަހަރުތަކާ ހިލާފަށް ކޮށްފައި ނުވާނެ ކަމަށާއި މީގެ ކުރިންވެސް ދައުލަތުގެ މުއައްސަސާތަކާއި ސިވިލް ސާވިސްގެ އޮފީސްތަކުން އެ މަސައްކަތަށް އެހީތެރިކަން ހޯދާފައިވާނެ ކަމަށެވެ. އަދި ރީރެޖިސްޓްރޭޝަންގެ މައުލޫމާތުތަކެއް ލީކުވި ވާހަކަ އެއްވެސް އިރެއްގައި ކޮމިޝަނުގެ ރައީސް ވިދާޅުވެފައި ނުވާނެ ކަމަށް ބަޔާނުގައި ބުންޏެވެ.\n“ރިސޯޓުތަކުގައި ވަކި އަދަދަކަށް މީހުން ހަމަވުމުން ވޯޓުލާ ގޮތަށް ހަމަޖެއްސީ ވޭތުވެދިޔަ އިންތިހާބުގެ ހަރަދާއި، ތަޖުރިބާއާއި އެކަންކަމުގައި އެ ކޮމިޝަނުން ތަހައްމަލު ކުރަން ޖެހުނު ކަންތައްތަކަށް ބަލައިފައެވެ. އަދި ރިސޯޓުތަކުގެ މެނޭޖުމެންޓުގެ ޔަގީންކަން ލިބުމުން ކުރީގެ އަދަދު ބަދަލުކުރީވެސް ގިނަ ބަޔަކަށް ވޯޓުލުމުގެ ހައްގު ދިނުމުގެ ގޮތުންނެވެ..،” އިލެކްޝަންސްއިން ނެރުނު ބަޔާނުގައި ބުނެފައިވެއެވެ.\nއިލެކްޝަންސްއިން ބުނީ ސައުތު އެފްރިކާގެ ލެކްސްޓަން ގްރޫޕުގެ ބަޔަކު ރާއްޖެ އައީ ސިއްރުން ނޫން ކަމަށާއި އެމީހުން ރާއްޖެ އައުމުގެ ކުރިން އެކަމާ ބެހޭ މައުލޫމާތު އެންމެހާ ސިޔާސީ ޕާޓީތަކާއި ކަމާ ބެހޭ މުއައްސަސާތަކާ ހިއްސާކޮށްފައިވާނެ ކަމަށެވެ. އަދި މައުލޫމާތު ސެޝަންތަކަށް ސިޔާސީ ތިން ޕާޓީއަކުން ހާޒިރު ނުވުމަކީ އެ ކޮމިޝަނުން ކުރި ކަމެއް ނޫން ކަމަށް ވެސް ބުންޏެވެ.\n“އިލެކްޝަންސް ކޮމިޝަނުގެ ކަންކަން ނިންމަނީ އެ ކޮމިޝަނުގެ ރައީސެއް ނޫނެވެ. ކޮމިޝަނުން ކަންކަން ނިންމަނީ ކޮމިޝަނުގެ މެމްބަރުންގެ އަޣުލަބިއްޔަތުން ނުވަތަ މެމްބަރުންގެ އިއްތިފާގުންނެވެ. ވަކި ބަޔަކު ބުނާ ގޮތަކަށް ނުވަތަ ޕްރެޝަރު ކުރާ ގޮތަކަށް ނޫނެވެ..،” އިލެކްޝަންސްއިން ބުންޏެވެ.\nއިލެކްޝަންސްއިން އިތުރަށް ބުނީ ހުރިހާ ސިޔާސީ ޕާޓީތަކަށާއި ހުރިހާ ކެންޑިޑޭޓުންނަށް ހަމަހަމަ ފުރުސަތު ދިނުމަށްޓަކައި ކަމާ ބެހޭ އެންމެހާ މުއައްސަސާތަކާއި ބައްދަލުކޮށް އެހީތެރިކަމަށް އެދިފައިވާނެ ކަމަށެވެ. އަދި ޝަކުވާ ހުށަހެޅުމުގެ ނިޒާމު ގާއިމް ކުރެވިފައިވާއިރު ޝަރީފަށް ނިސްބަތްކޮށް ލިޔުނު ލިޔުމުގައި ބުނެފައިވާ ފަދަ އެއްވެސް ޝަކުވާއެއް ހުށަހެޅިފައި ނުވާ ކަމަށެވެ.\nAuthor މުޙައްމަދު ޝާންPosted on September 2, 2018 September 2, 2018 Categories ޚަބަރުTags އިލެކްޝަންސް ކޮމިޝަންLeaveacomment on ކޮމިޝަންގެ ހުރިހާ މެމްބަރުންނަކީ ހުވަޔާ އެއްގޮތަށް އަމަލު ކުރައްވާ ބޭފުޅުން: އިލެކްޝަންސް\nތަޅުތައް ނައްޓާލައި، ރައްޔިތުންގެ ބަސް ބުނެވޭ މަޖިލީހަކަށް ބަދަލު ކުރާނަން: އިބޫ\nއިދިކޮޅު އިއްތިހާދުގެ ވެރިކަމެއްގައި ރައްޔިތުންގެ މަޖިލީހުގައި އަޅުވާފައި ހުރި ތަޅުތައް ނައްޓާލައި، ރައްޔިތުންގެ ބަސް ބުނެވޭ މަޖިލީހަކަށް ބަދަލު ކުރައްވާނެ ކަމަށް ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) ވިދާޅުވެއްޖެއެވެ.\nގއ. ނިލަންދުއަށް ވަޑައިގެން ވާހަކަ ދައްކަވަމުން އިބޫ ވިދާޅުވީ މިއަދު ނުހައްގު ހުކުމްތަކެއް ކުރުވައިގެން 16 މެންބަރެއް މަޖިލީހަށް ވަނަ ނުދީ ހިފަހައްޓާފައިވާ ކަމަށާއި މެންބަރުކަން ގެއްލިއްޖެ ނަމަ އަމަލު ކުރަން ޖެހޭ ގޮތާ ހިލާފަށް އިންތިހާބު ބާއްވަން ޖެހޭ މުއްދަތުގެ ތެރޭގައި އިންތިހާބު ވެސް ބާއްވާފައި ނުވާ ކަމަށެވެ.\n“އިރާދަކުރެއްވިއްޔާ 23 ސެޕްޓެމްބަރުގައި ބާއްވާ އިންތިހާބު ކާމިޔާބު ކުރުމަށް ފަހުގައި މަޖިލީހުގައި އަޅުވާފައި ހުރި ތަޅު އަޅުގަނޑުމެން ހުޅުވާނަން. ފުރިހަމައަށް ރައްޔިތުން ތަމްސީލް ކުރެވޭ ރައްޔިތުންގެ ބަސް ބުނެވޭ މަޖިލީހަކަށް ރައްޔިތުންގެ މަޖިލީސް ބަދަލު ކުރާނަން،” އިބޫ ވިދާޅުވިއެވެ.\nއިބޫ ވިދާޅުވީ މި ސަރުކާރުން ހުރިހާ ބާރެއް އެއްކުރައްވާފައިވާ ކަމަށާއި އެގޮތުން ރައްޔިތުންގެ މަޖިލީހާއި މިނިވަން މުއައްސަސާތަކުގެ ބާރު ކަނޑުވާލާފައިވާ ކަމަށެވެ. އަދި ޝަރުއީ ދާއިރާއަށް ވަރަށް ބޮޑަށް ނުފޫޒު ފޯރުވާފައިވާ ކަމަށް ވެސް އިބޫ ވިދާޅުވިއެވެ.\n“ރާއްޖޭގެ ތަރައްގީއަށްޓަކައި މިއަދު ކުރަން ޖެހިފައި އޮތް އެންމެ މުހިންމު ކަމަކީ އިންސާފު ގާއިމް ކުރުން. ކޯޓުތަކުގައި އެތައް ސަތޭކަ މައްސަލައެއް އިންސާފު ނުލިބި އެބަހުރި. އެކަމާ ހެދި ގިނަ ވިޔަފާރިވެރިން ވަނީ ބަނގުރޫޓުވެފައި،” އިދިކޮޅު އިއްތިހާދުގެ ރިޔާސީ ކެންޑިޑޭޓް ވިދާޅުވިއެވެ.\nAuthor މުޙައްމަދު ޝާންPosted on September 2, 2018 September 2, 2018 Categories ޚަބަރުTags ރައްޔިތުންގެ މަޖިލިސް, އިބޫLeaveacomment on ތަޅުތައް ނައްޓާލައި، ރައްޔިތުންގެ ބަސް ބުނެވޭ މަޖިލީހަކަށް ބަދަލު ކުރާނަން: އިބޫ\nގަނާ ކުރުމުގެ ޝިކާރައަކަށްވި ކުއްޖާ ގެއްލިގެން ހޯދަނީ\nގަނާ ކުރުމުގެ ޝިކާރައަކަށްވި އަންހެން ކުއްޖާ ގެއްލިގެން ފުލުހުން ހޯދަން ފަށައިފިއެވެ.\nއިއްޔެއިން ފެށިގެން މީސް މީޑިއާގައި ދައުރުވަމުންދާ ވީޑިއޯގައި ފެންނަނީ ދިވެހި ތިން އަންހެން ކުދިންގެ ގްރޫޕަކުން އެހެންއަންހެން ކުއްޖަކަށް އަނިޔާކޮށް، އިންޒާރުދޭ މަންޒަރެވެ.\nފުލުހުން ބުނީ އެ މައްސަލައާ ގުޅިގެން އެ ވީޑިއޯ އެނަލައިޒްކޮށް އެކުއްޖާ ދެނެގަނެވިފައިވާ ކަމަށެވެ. އެ ކުއްޖާއަކީ ގދ. ތިނަދޫ އާބާދުވާދީ، އުމުރުން 15 އަހަރުގެ ނަޝްފާ ހަސަނެވެ.\nއެ ކުއްޖާއާ ބެހޭ އެއްވެސް މައުލޫމާތެއް ލިބިފައިވާ ފަރާތެއްވާނަމަ ފުލުހުންގެ ފެމެލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓުގެ ޑިއުޓީ ނަންބަރު 3000600 އަދި 9790163 އަށް ގުޅައި އެ މައުލޫމާތު ހިއްސާކޮށްދިނުމަށް ފުލުހުން ވަނީ އެދިފައެވެ.\nއެ ވީޑިއޯ އާންމުވުމާއެކު އިއްޔެއިން ފެށިގެން އެ މައްސަލަ ތަހުގީގު ކުރަމުންދާ ކަމަށް ފުލުހުން ބުނެއެވެ.\nAuthor މުޙައްމަދު ޝާންPosted on August 25, 2018 August 25, 2018 Categories ޚަބަރުTags ގަނާކުރުންLeaveacomment on ގަނާ ކުރުމުގެ ޝިކާރައަކަށްވި ކުއްޖާ ގެއްލިގެން ހޯދަނީ\nދެ ގަޑިއިރު ތެރޭ އިންޑިއާއަށް ދެ ބިންހެލުން\nއަވަށްޓެރި އިންޑިއާގެ އެންޑަމަން އައިލެންޑްސްއަށް ދެ ގަޑިއިރު ތެރޭ ދެ ބިންހެލުން އަތުވެއްޖެއެވެ.\nއަންޑަމަން އައިލެންޑްސްއަށް ފުރަތަމަ ބިންހެލުން އައީ މިއަދު ހަވީރުގެ ވަގުތެއްގައެވެ. އަދި އޭގެ ފަހުން އިރުއޮއްސުނު ވަގުތުގައި އިތުރު ބިންހެލުމެއް އައެވެ.\nފުރަތަމަ މެގްނިޓިއުޑް މިންގަނޑުން 4.5 ބާރުމިނުގެ ބިންހެލުމެއް އައި އިރު، ދެވަނައަށް އައި ބިންހެލުމަކީ މެގްނިޓިއުޑް މިންގަނޑުން 5.5 ބާރުމިނުގެ ބިންހެލުމެވެ.\nއެ ބިންހެލުންތަކުގައި އެއްވެސް މީހަކަށް ގެއްލުމެއް ވެފައިނުވާ ކަމަށް ހަބަރުތައް ބުނެއެވެ. އަދި ބިންހެލުންތަކުގެ ސަބަބުން ސުނާމީގެ އިންޒާރެއް ވެސް ނެރެފައެެއް ނުވެއެވެ.\nމިއަދު ވަނީ ޕެރޫއަށް ވެސް ބާރުގަދަ ބިންހެލުމެއް އައިސްފައެވެ. އެއީ މެގްނިޓިއުޑް މިންގަނޑުން 7.1 ބާރުމިނުގެ ބިންހެލުމެކެވެ.\nAuthor މުޙައްމަދު ޝާންPosted on August 24, 2018 Categories ދުނިޔެLeaveacomment on ދެ ގަޑިއިރު ތެރޭ އިންޑިއާއަށް ދެ ބިންހެލުން


Roadhayan libey Thoddoo Karaa: Ethah dhuvahehge bura masahkathuge foni meyvaa! - vNews.mv\nއއ. ތޮއްޑޫ ދަނޑުވެރިކަން ކުރާ ސަރަހައްދުން --- ފޮޓޯ: ވީނިއުސް\nރޯދަޔަށް ލިބޭ ތޮއްޑޫ ކަރާ: އެތައް ދުވަހެއްގެ ބުރަ މަސައްކަތުގެ ފޮނި މޭވާ!\nޒިދާން މުޙައްމަދު Aa. Thodoo | 05 March 2022, 00:07\n(އއ. ތޮއްޑޫން) ތޮއްޑޫ ކަރައަކީ އޭގެ ތައާރަފަކަށް ދިވެހިން ބޭނުންވާނެ މޭވާއެއް ނޫނެވެ. ދިވެހިންނަށް އެންމެ ކަމުދާ އަދި ދިވެހިންގެ ތެރޭގައި އެންމެ މަގުބޫލު، ތޮއްޑޫ ކަރައަކީ ޙާއްސަކޮށް ރަމަޟާން މަހުގައި ގޭގޭގެ ސުފުރާތައް ފަޅު ފިލުވާލަދޭ އެކައްޗެވެ. އެ މަގުބޫލު ކަމާއެކު "ތޮއްޑޫ ކަރާ" މި ވަނީ ބްރޭންޑަކަށް ވެފައެވެ.\nދިވެހިީންގެ ތެރެއިން ގިނަ ބަޔަކު މާރުކޭޓަކަށް ވަނަސް ކަރައެއް ގަންނަން ބޭނުންވެއްޖެ ނަމަ އެންމެ ފުރަތަމަ ބަލާނީ އެއީ ތޮއްޑުއަށް "އުފަން" ކަރައެއްތޯއެވެ. ވާނީ ވެސް އެހެންތާއެވެ. ތޮއްޑޫ ކަރައެއް ނަމަ އޭގެ ރަހައާ މެދު ޝައްކު އުފެދުމުގެ ޖާގަ ވަރަށް ކުޑައެވެ. އެއަށް ވުރެ އެ ކަރައަށް އޮތް އިތުބާރު ބޮޑުވާތީއެވެ.\nއއ. ތޮއްޑުއަށް4މާރޗު 2022 ވީ ހުކުރު ދުވަހުގައި ކުރި ދަތުރެއްގައި އަޅުގަނޑު ވާނީ "ތޮއްޑޫ ކަރާ"ގެ ފަހަތުގައިވާ މޭސްތިރީން ކަމަށްވާ ތޮއްޑޫގެ ދަނޑުވެރީން އެ ކަރާ ހެއްދުމަށް ކުރަމުންދާ މަސައްކަތް ގާތުން ބަލާލުމަށް ތޮއްޑޫގެ ދަނޑުތަކަށް ގޮސްފައެވެ. މި ހިއްސާކޮށްލަނީ އެ ތަނުގައި ހޭދަކުރެވުނު ވަގުތުގައި އަޅުގަނޑަށް ފެނުނު ބައެއް މަންޒަރުތަކާއި އަޅުގަނޑާ ވާހަކަދެއްކި ބައެއް ދަނޑުވެރީންގެ ވާހަކަތަކެވެ.\nކޮންމެ ރަމަޝާން މަހަކާ ދިމާކޮށް ހާއްސަ އަހައްމިއްޔަތު ކަމެއް ދީގެން ތޮއްޑޫގެ ދަނޑުވެރީން ކަރާގެ އިތުރުން ތަފާތު ބާވަތްތަކުގެ މޭވާ އާއި ތަރުކާރީ އެ މީހުންގެ ދަނޑުބިންތަކުގައި ހައްދައެވެ. މި އަހަރުގެ ރޯދަ މަހާ ދިމާކޮށް ވެސް މި މަސައްކަތް ބާރު ދުވެލީގައި ނިކަން ޖޯޝާއި ފޯރީގައި އެބަ ކުރެއެވެ. މިކަމުގައި ދަނޑުވެރީންނާއި ކުދިބޮޑު އެންމެން ހިމެނޭހެން އެ މީހުންގެ މުޅި އާއިލާ ޝާމިލުވަމުންދާތަން އެބަ ފެނެއެވެ. މިހާރު ވެސް ތޮއްޑޫގެ ދަނޑުބިންތަކުގައި ވަނީ ގިނަ އަދަދެއްގެ ގަހާއި ވެޔޮ ރުވައި ފޯދުން ފަށާފައެވެ. ދަނޑުވެރީން ބުނާ ގޮތުގައި، މޭވާ ނުވަތަ ތަރުކާރީ ކެނޑޭވަރު ވާނީ އަދި ވިއްސަކަށް ދުވަސް ފަހުންނެވެ.\nތޮއްޑުގެ ދަނޑުވެރީން އުފައްދަމުންދާ ބާވަތްތަކުގެ ތެރޭގައި ދެ ވައްތަރެއްގެ ކަރާގެ އިތުރުން، ކިއުކަމްބާ، މިރުސް، ފަޅޯ، ބޮޑު ކެކުރި، މެލަން، ބަށި އަދި ތަފާތު ވައްތަރުގެ ފަތްޕިލާވެލީގެ ބާވަތްތައް ފާހަގަކޮށްލެވެއެވެ. ދަނޑުބިންތައް ނޫނަސް އެ ރަށުގެ ގިނަ ގޭގޭން ވެސް ފެންނަނީ ދަނޑުވެރިކަމުގެ ރޫހެވެ. ގޭގޭގައި ވެސް ޖަނބުރޯލާއި ބިލެތް، ކޮޕީފަތް ފަދަ ބާވަތައް ހައްދާފައިވާ މަންޒަރު ފެންނަން އެބަ ހުއްޓެވެ.\nފެނުނު މަންޒަރުތަކުން އަޅުގަނޑުގެ ހިތަށް ވެރިވީ ދިވެހީންގެ މުރާލި ކަމާއި ހީވާގި މަސައްކަތްތެެރި ކަމެވެ. މަދުން ނަމަވެސް ބިދޭސީ މަސައްކަތްތެރީން މި ދަނޑުތަކުން ފެނުނު ނަމަވެސް، ޖުމުލަ ގޮތެއްގައި ތޮއްޑޫގެ ދަނޑުތަކުން ފެންނަނީ ދިވެހި އާއިލާތަކުގެ ހީވާގި މީހުންނެވެ. ކުރަމުން ދަނީ ބުރަ އަދި ކަވި މަސައްކަތެކެވެ. އެތައް ދަލެއް އޮހޮރުވައި ކުރާ މި ބުރަ މަސައްކަތަކީ އަޅުގަނޑުމެންނާ ހަމައަށް ފޮނި މޭވާ ފޯރުކޮށްދިނުމަށް އަދި ދިރިއުޅުމުގެ ޚަރަދުތައް ބެލެހެއްޓުމަށް ބަޔަކު މީހުން ވަމުންދާ ގަދަ ގުރުބާނީއެކެވެ،\nތޮއްޑޫގައި ފުޅާ ދާއިރާއެއްގައި ދަނޑުވެރިކަން ކުރަމުންދާ ދަނޑުވެރިޔަކު "ވީނިއުސް"އަށް ބުނީ، ދިވެހި އުފެއްދުންތައް ބާޒާރަށް ނެރުނަސް ބޭރުން އެތެރެކުރާ އުފެއްދުންތަކުގެ ނުފޫޒުން ދިވެހި އުފެއްދުންތަކަށް އޮންނަ ޑިމާންޑް ކުޑަކުރާ ކަމަށެވެ. އެކަން ހައްލުކުރަން ބޭނުންވާކަން ފާހަގަކޮށް އޭނާ ބުނީ، ދަނޑުވެރިކަމުން އުފައްދާ ތަކެއްޗަކީ ވަރަށް ގިނަ ބައެއްގެ ބުރަ މަސައްކަތުން ނެރޭ ނަތީޖާ ކަމަށެވެ.\nމުޅި ރައްޔިތުން ކުރާ މަސައްކަތެއް މީ. ގާތްގަނޑަކަށް ތިން މަސްދުވަހުގެ މަސައްކަތް މިހާރު ފެންނަން މި ހުރީ. ހޭބޯ ނާރާ ތިން މަސްދުވަހު ގެއަށް ނުވަދެ، އެންމެން ގުޅިގެން މިހާވަރު ވެފަ މި ހުރީ. މިވަރު ކޮށްގެން ރޯދަޔަށް ހަމަ ކިރިޔާ ލިބޭނީ. އެހާވަރު ބުރަ މަސައްކަތްކޮށްގެން، ބޮޑު ޚަރުދުކޮށްގެން. ގާތްގަނޑަކަށް ހަމަ ސާޅީސް ނޫނީ ފަންސާސްހާސް ވަރަކަށް ރުފިޔާ އެއީ.\nނަމަވެސް މިކަމާ މެދު ވިސްނައި އެ ދަނޑުވެރީންގެ އަގު ވަޒަންކުރަނީ އަޅުގަނޑުމެންގެ ތެރެއިން ކިތަށް މީހުންތޯއެވެ؟ މިހެން މި ދެންނެވީ، މަދުން ނަމަވެސް މާރުކޭޓު ތެރެއިން ފެންނަމުންދާ ހިތާމަވެރި މަންޒަރުތަކާއި އިވޭ އަޑުތަކުންނެވެ. ކިރިޔާ ވެސް މިއިން ބާވަތެއްގެ އަގު އިތުރުވެއްޖެ ނަމަ ކުރަނީ ޝަކުވާއެވެ. އަގު ހެޔޮކޮށް ލިބެން ހުރީތީ ދިވެހި އުފެއްދުންތައް ހުއްޓައި ގަންނަނީ ބޭރުން އެތެރެކޮށް ވިއްކާ އެއްޗެއްސެވެ.\nމިކަން ބަދަލުކުރަން ވެއްޖެއެވެ. ދިވެހީން ކުރާ މަސައްކަތުގެ އަގު ވަޒަންކޮށް، އެ މަސައްކަތްތެރީންނަށް ހިތްވަރު ދިނުމުގެ ގޮތުން ވެސް ބޭރުން އެތެރެކުރާ އެއްޗެއްސަށް ނޫނެކޭ ބުނުން އުފަލަކަށް ހަދަން ވެއްޖެއެވެ.\nރާއްޖެ ރިޕޯޓް އއ. ތޮއްޑޫ


Ranbir magey hedhunthah mashah neyngi loabiverinnah dhey: Ridhima\nރަންބީރު މަގޭ ހެދުންތައް މަށަށް ނޭނގި ލޯބިވެރިންނަށްދޭ: ރިދިމާ\nކަޕިލް އާއި ނީތޫ އަދި ރިދިމާ (ކ) އަދި ރިދިމާ އާއި ކޮއްކޮ ރަންބީރު\nއަންނަ އާދިއްތަ ދުވަހުގެރޭ ދައްކަން ހަމަޖެހިފައިވާ "ދަ ކަޕިލް ޝަރުމާ ޝޯ"ގައި ޚާއްސަ މެހެމާނުންގެ ގޮތުގައި ބައިވެރިވެފައިވަނީ ކުރީގެ މަޝްހޫރު ބަތަލާ ނީތޫ ސިންގް އާއި އޭނާގެ އަންހެންދަރިފުޅު ރިދިމާ ކަޕޫރު ސަހާނޭ އެވެ.\nމި ޝޯގައި ބައިވެރިވެ ރިދިމާ ވަނީ އޭނާގެ ކޮއްކޮ އަދި މަޝްހޫރު އެކްޓަރު ރަންބީރު ކަޕޫރުގެ ވަރަށް ގިނަ ސިއްރުތައް ފަޅާ އަރުވާލާފަ އެވެ.\nރިދިމާ ބުނި ގޮތުގައި އޭނާ ލަންޑަނަށް ކިޔަވަން ގޮސް ހުރިއިރު ކޮއްކޮ ރަންބީރު ވަނީ އޭނާގެ ކައިރީ އަހާވެސް ނުލާ އޭނާގެ ހެދުންތައް ލޯބިވެރިންނަށް ހަދިޔާ ކޮށްފަ އެވެ.\n"ލަންޑަންގައި ކިޔަވަން ހުރެފައި އަހަރެން ޗުއްޓީގައި އަންނަ ފަހަރު ފަހަރު އަހަރެންގެ ބައެއް އެކުވެރިން ގެއަށް އަންނާނެ. އެގޮތަށް އެއް ފަހަރަކު އެކުވެރިޔަކު އައިއިރު ލައިގެން ހުރީ އަހަރެންގެ ހެދުމެއްހެން ހީވެގެން އަހަރެން އޭނާ އާ ސުވާލުކުރުމުން ބުނި ރަންބީރު ހަދިޔާއަކަށް ދިން ހެދުމެކޭ އެއީ. ދެން އަހަންނަށް އެނގުނީ އޭނާގެ އަތުން ފައިސާ ޚަރަދުނުކޮށް މަގޭ ހެދުންތައް ކޮއްކޮ ބަހަނީކަން،" ރިދިމާ ބުންޏެވެ.\nރިދިމާ ބުނި ގޮތުގައި އޭނާ ރަށުގައި ނެތް ދުވަސްތަކުގައި ރަންބީރު ވަނީ އޭނާ ގެންގުޅޭ ވަރަށް ގިނަ ތަކެތި ލޯބިވެރިންނަށް ބަހާފަ އެވެ.\nރަންބީރުގެ ދިފާއުގައި އޭނާގެ މަންމަ ނީތޫ ވަނީ ވާހަކަ ދައްކާފަ އެވެ. ނީތޫ ބުނީ އޭނާގެ ދަރިންނަށް މާގިނައިން ފައިސާ ނުދޭ ކަމަށާއި ދެނީ އެކުދިންގެ ޕޮކެޓް މަނީ އަށް ކުޑަ ފައިސާކޮޅެއް ކަމަށެވެ. ދައްތަގެ ހެދުންތަކާ އެއްޗެތި ރަންބީރު ލޯބިވެރިންނަށް ހަދިޔާ ކުރަނީ އެ ކުދިންނަށް ހަދިޔާ ގަންނާނެ ފައިސާ އޭނާގެ އަތުގައި ނެތީމަ ކަމަށް ރަންބީރުގެ ދިފާއުގައި ނީތޫ ބުނެފައިވެ އެވެ.\nރަންބީރު އާއި އޭނާގެ މިހާރުގެ ލޯބިވެރިޔާ އާލިއާ ބަޓް ވަރަށް އަވަހަށް ކައިވެނިކުރަން އުޅޭ ކަމުގެ ޚަބަރުތަކެއް ދާދިފަހުން ފެތުރިފައިވެ އެވެ. މިކަން ފަޅާ އެރީ ބަތަލާ ލާރާ ދައްތާ އަށް އޮޅިގެން ދެއްކުނު ވާހަކަ އަކުންނެވެ. ލާރާ ބުނެފައިވަނީ މި އަހަރު ނުނިމެނީސް ރަންބީރު އާއި އާލިއާ ކައިވެނި ކުރަން ހަމަޖެހިފައިވާ ކަމަށެވެ.\nއިންޑިއާ ރަންބީރު ކަޕޫރު ކަޕިލް ޝަރުމާ ޝޯ


Covid ge2vana raalhugai2bathalaaehge furaana hingahje\nކޮވިޑްގެ ދެވަނަ ރާޅުގައި ދެ ބަތަލާއެއްގެ ފުރާނަ ހިނގައްޖެ\nއިންޑިއާއަށް ކުރިމަތިވެފައިވާ ކޮވިޑް ބަލިމަޑުކަމުގެ ބިޔަ ބޮޑު ދެވަނަ ރާޅުގައި ވަރަށް ގިނަ ފަންނާނުންތަކެއް މިހާރު ވަނީ މި ދުނިޔެ ދޫކޮށްފަ އެވެ.\nމީގެ ތެރޭގައި ބޮލީވުޑް ފިލްމުތަކުގައި ހަރަކާތްތެރިވެފައިވާ ދެ ބަތަލާ އިން ކަމަށްވާ އަބީލާޝާ ޕާޓިލް އާއި ޝްރީޕްރަދާ ހިމެނެ އެވެ.\nއުމުރުން 40ގެ އަހަރުތައް ގުނަމުންދިޔަ އަބީލާޝާ އަކީ "ބަދުރީނާތު ކީ ދުލްހަނިޔާ"، "ޗިޗޯރޭ" އަދި "ގުޑް ނިއުޒް" ފަދަ ފިލްމުތަކުގައި ބައިވެރިވެފައިވާ ބަތަލާ އެކެވެ.\nއޭނާގެ ކުއްލި މަރާ އެކު އިންޑަސްޓްރީގައި މަސައްކަތްކުރާ ގިނަ އެކުވެރިން ތަކަކަށް ވަނީ ހިތާމަވެރިކަން ލިބިފަ އެވެ. އަދި ސޯޝަލް މީޑިއާގައި ވަރަށް ގިނަ މީހުން ދަނީ އަބީލާޝާ މަރުވުމުގެ ހިތާމަ ފާޅުކޮށް އާއިލާއަށް ތައުޒިޔާ ކިޔަމުންނެވެ.\nކޮވިޑް ޖެހި ހާލަތު ގޯސްވެގެން މަރުވި ޝްރީޕްރަދާ އަކީ ސައުތު އިންޑީއާ ފިލްމުތަކާއި ހިންދީ ފިލްމުތަކުގައި ވެސް ގިނަ ދުވަސްތަކެއް ވަންދެން މަސައްކަތް ކުރި ތަޖުރިބާކާރު ބަތަލާ އެކެވެ.\nޝްރީޕްރަދާ އެންމެ ބޮޑަށް މަޝްހޫރުވެގެން ދިޔައީ 80 އާއި 90ގެ އަހަރު ތަކުގަ އެވެ. "ބަޓްވާރާ"، "ދިލްރުބާ"، "ޝޯލާ އައުރް ތޫފާން" އަކީ އެ ދުވަސްވަރު ޝްރީޕްރަދާ ކުޅުނު ވަރަށް މަޝްހޫރު ފިލްމުތަކެކެވެ.\nމި ފަހަކަށް އައިސް އޭނާ ފެންނަމުން ދިޔައީ ޓިވީ ސިލްސިލާ ތަކުންނެވެ. އެގޮތުން "ކޭސީ ހޭ ޔާރިއާން" އާއި ޒީ ޓީވީގެ ބިރުވެރި ޝޯ "އަދޫރީ ކަހާނީ ހަމާރީ"ގައި އޭނާ މުހިއްމު ރޯލުތަކެއް ކުޅެފައިވެ އެވެ.\nޝްރީޕްރަދާގެ ނަމަކީ އޭނާ ފިލްމުތަކުގައި އެންމެ ވިދާލި ދުވަސްވަރު އިންޑަސްޓްރީގެ މީހުން އޭނާއަށް ދިން ނަމެކެވެ. އެއީ 80 އާއި 90ގެ އަހަރުތަކުގައި ބޮލީވުޑްގައި އެންމެ ގަދަޔަށް ފިޔަޖެހި ޝްރީދޭވީ އާއި ޖާޔާ ޕްރަދާ އާ ދެ ބަތަލާއިންގެ ނަން ގުޅުވައިގެން ހަދާފައިވާ ނަމެކެވެ.\nދަރުމެންދުރަ، ގޯވިންދާ އަދި ރާޖް ބައްބަރް ފަދަ އެކްޓަރުނާއެކު ޝްރީޕްރަދާ ފިލްމު ކުޅެފައި ވެއެވެ.\nކޮވިޑް ބަލީގައި މިހާތަނަށް މަރުވެފައިވާ ބޮލީވުޑް ފަންނާނުންގެ ތެރޭގައި ފިލްމު އެޑިޓަރު އަޖޭ ޝަރުމާ ވެސް ހިމެނެ އެވެ. އަޖޭ އެޑިޓްކުރި ފިލްމުތަކުގެ ތެރޭގައި "ލޫޑޯ"، "ޖައްގާ ޖާސޫސް" އަދި "ކާރްވާން" ހިމެނެ އެވެ.\nއަދި އެކްޓަރު ބިކްރަމްޖީތު ކަންވަރްޕާލް ވެސް ވަނީ ކޮވިޑް ޖެހިގެން މަރުވެފަ އެވެ. އުމުރުން 52 އަހަރުގެ ބިކްރަމްޖީތަކީ ރިޓަޔާޑް އާމި އޮފިސަރެކެވެ.\nއޭނާ އެކްޓްކުރަން ފެށީ ސިފައިންގެ ހިދުމަތުން ރިޓަޔާ ކުރުމަށްފަހު 2003 ގައެވެ. "ޕޭޖް 3"، "ރޮކެޓް ސިންގް"، "ސޭލްސްމެން އޮފް ދަ އިޔާ"، "އާރަކްޝަން"، "މާޑާ 2"، "2 ސްޓޭޓްސް" އަދި "ދަ ގާޒީ އެޓޭކް"ގައި ބިކްރަމްޖީތު ބައިވެރިވި އެވެ.\nބޮލީވުޑް ގިނަ އެކްޓަރުން ތަކަކަށް ކޮވިޑްގެ ދެވަނަ ރާޅުގެ ހަމަލާ އަރައި މީގެ ތެރެއިން ގިނަ އެކްޓަރުން މި ރާޅުން ސަލާމަތްވެސް ވެފައިވެ އެވެ. މިހާރުވެސް ބައްޔާ ހަނގުރާމަ ކުރަމުންދާ އެކްޓަރުންގެ ތެރޭގައި ދީޕިކާ ޕަދުކޯން ހިމެނެ އެވެ. ބަލިން ރަނގަޅުވި އެކްޓަރުންގެ ތެރޭގައި އާލިއާ ބަޓް، ރަންބީރު ކަޕޫރު، އާމިރު ޚާން، ކާރްތިކް އާރްޔަން އަދި އަކްޝޭ ކުމާރު ފަދަ ތަރިން ހިމެނެ އެވެ.


40 Plus ge teaser thakun ves heehee avadhi vey!\n26 ފެބްރުއަރީ 20193ކޮމެންޓް\n"40 ޕްލަސް"ގެ ޓީޒާތަކުން ވެސް ހީހީ އަވަދިވޭ!\nއިސްމާއީލް ޝަފީގް ޕްރޮޑިއުސްކޮށް މަޝްހޫރު ފިލްމީތަރި އަދި ޒުވާން ޑައިރެކްޓަރު ޔޫސުފް ޝަފީއު (ޔޫއްޕެ) ޑައިރެކްޓްކޮށްފައިވާ ފިލްމު "ފޯޓީ ޕްލަސް" ސިނަމާތަކަށް އަންނަން އަށް ދުވަހަށް ވީއެވެ. ގިނަ ބަޔަކު ކުރަމުން އަންނަ އިންތިޒާރަށް ނިމުމެއް އަންނަނީ އެވެ.\nއެ ފިލްމަކީ ރާއްޖޭގެ ސިނަމާ އަށް އަންނާނެ ފުރަތަމަ ހެއްވާ މަޖާ ބިރުވެރި ފީޗާ ފިލްމެވެ.\n"40 ޕްލަސް" އަކީ ކުރިން މިދިޔަ އަހަރުގެ އޯގަސްޓު މަހުގައި އަޅުވަން ނިންމި ފިލްމެއް ނަމަވެސް ސިޔާސީ މަޝްރަހު ގޯސްވެ ފިލްމު މި އަހަރަށް ފަސްކުރީއެވެ. މިދިޔަ އަހަރު ފަހުކޮޅު ވަނީ ފިލްމުގެ އޮފިޝަލް ޓްރެއިލާ ވެސް ބެލުންތެރިންނަށް ދޫކޮށްލާފައެވެ.\nފިލްމު އަޅުވަން ބޯމަތި ވަމުން އަންނަ އިރު ފިލްމުގެ ޓީމުން އަންނަނީ ގިނަ ޓީޒާ ތަކެއް ބެލުންތެރިންނަށް ދޫކޮށްލަމުންނެވެ. ހީހީ އަވަދި ވާވަރު ވެއެވެ. ގިނަ ބަޔަކު ޝައުގުވެރިކަމާއެކު އެ ޓީޒާ ތައް ބަލައިފިއެވެ. ހެމުން ހެމުން ވެސް މެއެވެ.\nފިލްމުގެ ބައެއް ޑައިލޮގްތަކާއެކު ހެއްވާ މަޖާ އެ ޓީޒާތައް "40 ޕްލަސް"ގެ އޮފިޝަލް ފޭސްބުކް ޕޭޖަށް މިހާރު ކޮންމެ ދުވަހަކު އަންނަނީ ދޫކޮށްލަމުންނެވެ.\n"ސީއެންއެމް" އަށް ވާހަކަ ދައްކަމުން ޑައިރެކްޓަރު ޔޫއްޕެ ބުނީ، ގިނަ އަދަދެއްގެ ބަޔަކު އެ ޓްރެއިލާ ބެލުމަށްފަހު ކޮމެންޓްކޮށް ޝެއާކުރާ ކަމަށެވެ. އަދި ފިލްމާ ދޭތެރޭ އިންތިޒާރު ކުރާ ކަމަށް ވެސް ޔޫއްޕެ ބުންޏެވެ.\n"ބެލުންތެރިން ބަލާލަ ބުނޭ ހީހީ ހަމަ ހަލާކުވޭ، ފިލްމު އެއްކޮށް ބަލާއިރު އަދި ކިހާ ވަރެއް ވާނެހޭ، ފިލްމަށް އިންތިޒާރު ކުރާ ވާހަކަ އެންމެން ވެސް ބުނަނީ،" ޔޫއްޕެ ބުންޏެވެ.\nއެ ފިލްމުގެ ޓިކެޓް މިހާރު އަންނަނީ އޮލިމްޕަހުން ވިއްކަމުންނެވެ. ފިލްމު ސްކްރީން ކުރާނީ އަންނަ މަހުގެ ފަސް ވަނަ ދުވަހުއެވެ. ޔޫއްޕެ ބުނީ މި މަހުގެ 12 ވަނަ ދުވަހުން ފެށިގެން ޓިކެޓް ވިއްކަން ފެށުމުން ޓިކެޓަށް ވެސް ރަނގަޅު ތަރުހީބެއް ލިބެމުން އަންނަ ކަމަށެވެ.\n40 ޕްލަސް ޑައިރެކްޓަރު ޔޫއްޕެ ދިވެހި ސިނަމާ\nނޫނޭވާ ދޮގު ހަދަން އެގޭ ނޫސްވެރިންނަށް. ޙީހީ ބައްޔޯ. ޢެއްމެފަހަރަކުވެސް ނުހެވުނު މަށަށް\nހަމަ ހީހީ ހަލާކުވެއްޖެ ހަމަ އަސްލު ވެސް ވަރަށް ގިނަ ބަޔަކު މި ފިލްމު ބަލައި ގެން ހީހީ ހަލާކު ވާނެ ބާ.\nއެއްވެސް މަޖައެއްނޫން. އަމިއްލައަށް މަޖާވަނީ އެވެރިން


Mohamed Abdulla Shafeeg: ފެހި ގާނޫނުއަސާސީގެ ފަހިކަން ރައްޔިތުންނަށް ހޯދައިދެވޭނެބާ؟\nދިވެހިރާއްޖެ، ޑިމޮކްރަސީއާއި އިންސާނީ ހައްގުތަކުގެ މުޅިން އާ ދައުރަކަށް ފެށުމަށްޓަކައި ގާނޫނު އަސާސީ އިސްލާހުކުރެވި، ތަސްދީގުކުރެވިއްޖެއެވެ. އެޔާއެކު، އެ ގާނޫނުއަސާސީއަށް އަމަލުކުރަން ފެށިއްޖެއެވެ. ޤާނޫނު އަސާސީގެ ސާދަވަނަ ބާބު (އިންތިޤާލީ ކަންތައްތަކާބެހޭ ބާބު) ގައި ބުނަނީ ނޫ ގާނޫނު އަސާސީ އުވުނީ ކަމަށެވެ. ''މި ގާނޫނުއަސާސީއަށް އަމަލުކުރާން ފެށުމުން 1998 ޖެނުއަރީ 1 ވަނަ ދުވަހު އަމަލުކުރާން ފަށާފައިވާ ''ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީ'' އުވުނީއެވެ.'' 298 ވަނަ މާއްދާގެ (ށ) ގައި ވެއެވެ.\n1997 ވަނަ އަހަރުގެ ނޮވެމްބަރުމަހު ތަސްދީގުކޮށް، 1998 ވަނަ އަހަރުން ފެށިގެން އަމަލުކުރަންފެށި ގާނޫނުއަސާސީއަށް 10 އަހަރާއި7މަހާއި6ދުވަސް ވުމަށްފަހު އެ ގާނޫނުއަސާސީ ބާތިލް ކުރެއްވިއިރު، ވިސްނައި ފިކުރު ކުރާންޖެހޭ ނުކުތާތަކެއް އެބަހުއްޓެވެ. އާޤާނޫނުއަސާސީ'' އަކުން އާ ހައްގުތަކާއި އާ އުސޫލުތައް ކަނޑައެޅި ބަޔާންވެ، އަމަލުކުރުމުގެ ފުރުސަތު ރައްޔިތުންނަށް ލިބުނު ހިނދު، މާޒީގައި ކަންހިނގާފައިވާ ގޮތާމެދުވެސް ސަމާލުވާން އެބަޖެހެއެވެ. އެޤާނޫނުއަސާސީން ރައްޔިތުންނަށް ލިބިދީފައިވާ ހައްގުތަކަށް އިހްމާލުވެފައިވާ މިންވަރު ހަނދުމަކުރާން އެބަޖެހެއެވެ. ކިތަންމެ ބަދަލެއް އައި ނަމަވެސް، ބަދަލު ނުވާ އެއްކަމެއް އޮތީމައެވެ. މައްސަލަތަކާއި ޝަކުވާތަކުގެ އަސްލުވެސް އެކަމާ ގުޅިފައިއޮތީމައެވެ.\nޤާނޫނުއަސާސީގެ 13 ވަނަ މާއްދާގައި ބަޔާންކޮށްފައި އޮތީ: ދިވެހިރައްޔިތުންނަކީ، އެމީހުންގެ މައްޗަށް ޤާނޫނު ހިންގުމުގައްޔާއި، ޤާނޫނުގެ ރައްކާތެރިކަން ލިބުމުގައި ހަމަހަމަ ވެގެންވާ ބަޔެކެވެ. ތޭރަވަނަ މާއްދާގައި އެބުނާ ހަމަހަމަކަން ދިވެހި ރައްޔިތުންގެ މައްޗަށް ގާއިމް ވެފައެއް ނުވެއެވެ. އެއްކަމެއްގައި އެކަކަށް އަދަބު ލިބި އަނެކަކަށް ހިމާޔަތް ލިބިފައި އެބަހުއްޓެވެ. ޚާއްސަގޮތެއްގައި ސިޔާސީ ކަންކަމުގައި އުޅުނު މީހުނަށް މި ތަފާތުތައް ވަރަށް ބޮޑަށް ތަޖުރިބާ ކުރެވިފައި ވެއެވެ.\nޤާނޫނުއަސާސީގެ 16 ވަނަ މާއްދާގެ (2) ގައި ބަޔާންކޮށްފައި އޮތީ: ކުށެއްގެ ތުހުމަތުން ބަރީއަވުމަށް އިސްލާމީ ޝަރީޢަތާ ޚިލާފުނުވާ ގޮތުގެމަތިން މަސައްކަތްކުރުމުގެ ޙައްގު، ކޮންމެ މީހަކަށްމެ ލިބިގެން ވެއެވެ. މިގޮތުން ގާނޫނީ ވަކީލެއްގެ އެހީއަކަށް ބޭނުންވެއްޖެ ކޮންމެ ހިނދެއްގައި، އެފަދަ އެހީ ހޯދައި ލިބިގަތުމުގެ ފުރުޞަތު އެމީހަކަށް ދޭންވާނެއެވެ.\nމިފުރުސަތު ދާދި ފަހަކާ ޖެހެންދެންވެސް ލިބި ދީފައެއް ނުވެއެވެ. މިކަން މިގޮތަށް ކުރީ، ޤާނޫނުގައި މިކަން މިގޮތަށް އޮތްކަން ނޭނގިގެންކަން ގަބޫލުކުރެވޭކަށް ނެތެވެ. ސަންދާނު މައްސަލައިގައި ހައްޔަރުކުރި މުޙައްމަދު ޒަކީ (ނަޒާކީ ޒަކީ)، އޭނާ ހައްޔަރުކުރުމާއި ޝަރީޢަތް ކުރުމުގައި ކަންތައް ކޮށްފައިވާގޮތް ހާމަކުރައްވަމުން ލިޔުއްވާފައި ވަނީ ''ގާޒީއަށް އާދޭސް ދެންނެވުމުންވެސް، މިމައްސަލައިގާ ޤާނޫނީ ވަކީލެއްގެ ފުރުސަތު ނުލިބޭނެކަމަށް ގާޒީ ވިދާޅުވި'' ކަމަށެވެ. ސަންދާނު މައްސަލައަށްވުރެ މާބޮޑެތި މައްސަލަތަކާއި ކުދިކުދި މައްސަލަތަކުގެ ތުހުމަތުގައި ހައްޔަރުކުރި ގިނަ މީހުންނާމެދުވެސް ކަންތައް ހިންގާފައިވަނީ ހަމަ މިއުސޫލުންނެވެ. ގާނޫނީ ވަކީލެއް ލިބިގަތުމުގެ ފުރުސަތު ނުދީއެވެ.\nޤާނޫނުއަސާސީގެ 18 ވަނަ މާއްދާގައި ބަޔާންކޮށްފައި އޮތީ: ގޮވަތިގެދޮރަކީ ހުރުމަތްތެރިވެގެންވާ ތަންތަނެވެ. ފަހެ، ގާނޫނުގައިވާ ގޮތެއްގެމަތިން މެނުވީ، އެއިން ތަނަކަށް ވަދެގެން ނުވާނެއެވެ. މީގެ ދެތިން އަހަރު ކުރިއަށް ހަނދާން ސޮއްސާލިއަސް، މިމާއްދާއާ ޚިލާފަށް ހިންގާފައިވާ އެތައް އަމަލުތަކެއް ފެންނާނެއެވެ. އާއިލާތައް ދިރިއުޅެމުންދިޔަ ގޭގެއަށް ދައުލަތުގެ ސަލާމަތީ ބާރުތަކުން ހަރުކަށިކަމާއެކު ގޯތި ގެދޮރަށް ގެއްލުން ދީފައި ވަދެ، މީހުން ހިފައި ހައްޔަރުކުރިއެވެ. ދެންމެ ހިނގިކަމެއްހެން ހަނދާނުގައި ހުރި އެއްކަމަކީ 2004 ވަނަ އަހަރުގެ އޮގަސްޓް 13 ވަނަ ދުވަހު ހައްޔަރުކުރި ގިނަ ސިޔާސީ ލީޑަރުންނާމެދު ކަންތައް ކުރިގޮތެވެ. 2005ވަނަ އަހަރުގެ އޮގަސްޓް 12 ވަނަ ދުވަހުގެރޭ ގ.ދުންފިނިގެ ބިމާ ހަމަކުރި ގޮތެވެ.\nޤާނޫނުއަސާސީގެ 25 ވަނަ މާއްދާގައި ބަޔާންކޮށްފައި އޮތީ: ދިވެހިރާއްޖޭގެ އަމިއްލަވެރިކަން ދެމެހެއްޓުމާއި އާންމު މަސްލަހަތު ހިފެހެއްޓުމާއި އިސްލާމްދީނުގެ އަސްލުތަކަށް ރައްކާތެރިވުމަށްޓަކައި ޤާނޫނު މަނާނުކުރާހާ ހިނދަކު، އެމީހެއްގެ ބުއްދިއަށް ފެންނަ ގޮތްތަކާއި ޚިޔާލުތައް ދުލުން ނުވަތަ ގަލަމުން ނުވަތަ އެނޫންވެސް ގޮތްގޮތުން ފާޅުކުރުމުގެ މިނިވަންކަން ކޮންމެ ރައްޔިތަކަށް ލިބިގެން ވެއެވެ.\nމިހާ ޞަރީޙަ ޢިބާރާތުން މި ޙައްގު ރައްޔިތުންނަށް ލިބިދީފައި އޮތް ނަމަވެސް ސަރުކާރުގެ ކަމަކަށް ފާޑުކިޔައިފި މީހަކީ ''ދައުލަތާ ދެކޮޅު އަމަލު ހިންގައިފި މީހެކެވެ.'' މި ސަބަބާހުރެ އަނިޔާއާއި އަދަބު ލިބިފައިތިބި ރައްޔިތުންގެ އަދަދު ހޯދުން ވާނީ އުނދަގޫ މަސައްކަތަކަށެވެ. ރާއްޖޭގައި އުފެދުނު ގިނަ ނޫސްވެރިންނާއި ލިޔުންތެރިންވަނީ މިމަޅީގައި ޖައްސައި ނުހައްގުން އަނިޔާ ދީފައެވެ.\nޤާނޫނުއަސާސީގެ 26 ވަނަ މާއްދާގައި ބަޔާންކޮށްފައި އޮތީ: ގާނޫނާ ޚިލާފުނުވާގޮތެއްގެމަތިން، ސުލްހަވެރިކަމާއެކު މީސްތަކުން އެއްވެ އުޅުމަކީ، މިނިވަންކަން ލިބިގެންވާ ކަމެކެވެ. ސުލްހަވެރިކަމާއެކު އެއްވެ ޚިޔާލާއި ޝުއޫރު ފާޅުކުރި އެތައްބަޔަކާމެދު ޝަރީޢަތް ކުރެވުނީ ޣައިރު ޤާނޫނީ އެއްވުމުގައި ބައިވެރިވުމުގެ ކުށުގައެވެ. މި ދެތިން އަހަރެއްގެ ތެރޭގައި ސިޔާސީ މަޝްރަހަށް އައި ހަލަބޮލިކަމުގައި އެތައް ބަޔަކަށްވަނީ އެއްވުމުގެ ސަބަބުން އަދަބު ލިބިފައެވެ.\nޤާނޫނުއަސާސީގެ 27 ވަނަ މާއްދާގައި ބަޔާންކޮށްފައި އޮތީ: ޖަމާޢަތްތަކާއި ޖަމްޢިއްޔާތައް ހެދުމީ، ދިވެހިރާއްޖޭގެ އަމިއްލަވެރިކަން ދެމެހެއްޓުމާއި އާންމު މަސްލަހަތު ހިފެހެއްޓުމަށްޓަކައި ޤާނޫނު މަނާނުކުރާހާ ހިނދަކު، މިނިވަންކަން ލިބިގެންވާ ކަމެކެވެ. މި މާއްދާގެ ދަށުން އިޖްތިމާޢީ ކަންކަމަށާއި ކުޅިވަރާއި މުނިފޫހިފިލުވުމަށްޓަކައި ޖަމުއިއްޔާ ރަޖިސްޓްރީ ކުރެވުނެވެ. 2005 ވަނަ އަހަރުގެ މެއި މަހާ ހަމައަށްވެސް ސިޔާސީ ޕާޓީ ރަޖިސްޓްރީ ކުރެވޭނެ ފުރުސަތެއް ނެތެވެ. އެކަމަށްޓަކައި މަސައްކަތްކުރި ގިނަބަޔަކަށް ކުރިމަތި ކޮށްފައިވަނީ ނާކާމިޔާބެވެ. އެންމެފަހުން ސިޔާސީ ޕާޓީތައް ހުއްދަކުރީވެސް ހަމަ މި މާއްދާއިން ލިބިދީފައިވާ ފުރުޞަތުންނެވެ.\nޤާނޫނުއަސާސީގެ 28 ވަނަ މާއްދާގައި ބަޔާންކޮށްފައި އޮތީ: ދިވެހިރައްޔިތުންކުރެ ވަޒީފާ އަދާކުރާ ކޮންމެ މީހަކަށްމެ ޤާނޫނުގައިވާ ގޮތުގެ މަތިން ޕެންޝަނުގެ ޙައްޤު ލިބިގެންވެއެވެ. 10 އަހަރަށްވުރެ ގިނަދުވަހު ނޫ ޤާނޫނުއަސާސީއަށް އަމަލުކުރިއިރުވެސް، ޤާނޫނުއަސާސީގައި ހަވާލާ އެދޭ ޕެންޝަނުގެ ޤާނޫނު މި ވުޖޫދަށް އައިސްފައެއް ނުވެއެވެ. ރައްޔިތުންނަށް، ޤާނޫނުގައިވާގޮތުގެމަތިން ޕެންޝަނުގެ ޙައްޤު ލިބިފައެއް ނުވެއެވެ.\nޤާނޫނުއަސާސީގެ 106 ވަނަ މާއްދާގައި ބަޔާންކޮށްފައި އޮތީ: ދިވެހިރާއްޖޭގެ ކޮންމެ އަތޮޅެއްގައި، ރައީސުލްޖުމްހޫރިއްޔާ އިސްކުރާ އަތޮޅުވެރިއަކު ހުންނަންވާނެއެވެ. ގާނޫނުގައި މިފަދައިން އޮތްއިރު، ބައެއް އަތޮޅުތައް އާންމުގޮތެއްގައި ހިންގާފައިވަނީ އަތޮޅުއޮފީސް ހިންގުމާ ހަވާލުވެ ހުންނެވި ކޮންމެވެސް ބޭފުޅެކެވެ. ހުރިހާ އަތޮޅަކަށް އަތޮޅުވެރިން ހަމަކުރެއްވުމަކީ މައުމޫންގެ ސަރުކާރަށް ނާދިރުކަމެވެ.\nޤާނޫނުއަސާސީގެ 124 ވަނަ މާއްދާގައި ވަނީ އޮޑިޓަރޖެނެރަލްގެ ވާހަކައެވެ. 126 ވަނަ މާއްދާގައި އޮޑިޓަރ ޖެނެރަލްގެ ވާޖިބުތަކުގައި ބަޔާންކޮށްފައި އޮތީ: ޤާނޫނުގައި ކަނޑައެޅިފައިވާ ގޮތުގެ މަތިން، ދައުލަތުގެ ހިސާބުތައް އޮޑިޓްކޮށް، އެކަމާބެހޭ ރިޕޯޓްތައް ތައްޔާރުކޮށް، ދައުލަތުގެ ހިސާބުތަކާ ބެހޭގޮތުން ކުރަންޖެހޭ އެހެން ކަންތައްތައް ކުރާނީ އޮޑިޓަރ ޖެނެރަލެވެ.\nއޮޑިޓަރ ބެހޭ ގާނޫނު ފާސްވެފައިވަނީ 2007 ވަނަ އަހަރުގެ މާޗް މަހުގެ 13 ވަނަ ދުވަހު އެވެ. ދައުލަތުގެ ހިސާބުތައް އޮޑިޓްކޮށް ރިޕޯޓްތައް އާންމުކުރުމުގައި އޮޑިޓަރ ޖެނެރަލްގެ މަސްޢޫލިއްޔަތު އަދާނުކުރެވޭކަމަށް ނޫސްވެރިން ޝަކުވާ ދެންނެވުމުން އޭރުގެ އޮޑިޓަރ ޖެނެރަލް ވިދާޅުވަނީ އޮޑިޓަރ ބެހޭ ގާނޫނު ނެތް ކަމަށެވެ. ގާނޫނު ޑްރާފްޓްކޮށް މަޖިލީހަށް ހުށަހެޅުމުގެ ޒިންމާ ސަރުކާރުން އަދާކުރެއްވީ، ޤާނޫނު އަސާސީ އިސްލާހުކުރުމުގެ މަސައްކަތްވެސް ފެށި ފަހުންނެވެ.\nމި ޤާނޫނުއަސާސީ ތަސްދީގުކުރެއްވުމުގެ ޤަރާރުގައި ރައީސުލްޖުމްހޫރިއްޔާ އަލްއުސްތާޛު މައުމޫން އަބްދުލްޤައްޔޫމް ބަޔާންކުރައްވާފައިވަނީ ''މި ވެރިކަމުގެ ދަށުގައި ވެގެން ތިބޭހައި ބަޔަކު، އެންމެން އެންމެނަށް އެކުވެރިވެ، އެހީތެރިވެ، ހެޔޮކަންތަކަށް ވާގިވެރިވެ، އެކަކު އަނެކަކަށް ކަމޭހިތައި، ޢަދްލުއިންޞާފުގެ ކުރިމަތީގައި އެންމެން އެއްވަރުވެ، ހަމަހަމަވެގެން އެއްބަނޑު އެއްބަފައިވެގެން ތިބުމަށް ވަޞިއްޔަތްކޮށް... ރާއްޖެއަށް އިތުރު ތަނަވަސްކަމާއި ތިޔާގިކަން ލިބި، ރާއްޖޭގެ ރައްޔިތުންނަށް ލުއިފަސޭހަވެ، އެބައިމީހުންގެ އުފާފާގަތިކަން އިތުރުވާނޭ ގޮތުގެ މަތިން'' މިފަދައިންނެވެ.\nނަމަވެސް ނޫ ގާނޫނުއަސާސީގެ 10 އަހަރާއި6މަހާއި7ދުވަހުން އުމުރު ހަމަވިއިރު، އެގާނޫނުން ރައްޔިތުންނަށް ލާޒިމުކުރާ ހައްގުތައް ވަނީ ނުލިބިއެވެ. ފޮނި ޢިބާރާތްތަކުން އިޤްރާރު ވެވަޑައިގެން ނަމަވެހެވެ. ހައްގުތަކާއި ފުރުސަތުތަކާއި ހިމާޔަތްތައް ގާނޫނުއަސާސީން ދީފައިވީނަމަވެހެވެ. މަތީގައި އެވަނީ އޭގެ ބައެއް މިސާލުތަކެވެ.\nކުރިން ދެންނެވި ފަދައިން ކިތަންމެ ބަދަލެއް އައި ނަމަވެސް، ބަދަލު ނުވާ އެއްކަމެއް އެބައޮތެވެ. އެކަމަކީ ރައީސް ކަމުގެ މަގާމު ތިރީސް އަހަރަށް ގުނުއްވަމުން ވަޑައިގަންނަވާ އަލްއުސްތާޛު މައުމޫން ޢަބްދުލްޤައްޔޫމްގެ ވެރިކަމެވެ.\n1997 ނޮވެމްބަރު 27 ވި ބުރާސްފަތި ދުވަހު ޤާނޫނު އަސާސީ ތަސްދީގުކުރެއްވީ މައުމޫނެވެ. އެ ގާނޫނުއަސާސީގެ ދަށުން ވެރިކަން ކުރެއްވީވެސް މައުމޫނެވެ. މަތީގައި ބަޔާންކުރި ޤާނޫނީ ހުސްކަމާއި ހައްގުތަކުން ރައްޔިތުން މަހުރޫމް ކުރެއްވީވެސް މައުމޫނެވެ. އަދި އިސްލާހުކުރި ޤާނޫނު އަސާސީ، 2008 އޯގަސްޓް7ވީ ބުރާސްފަތި ދުވަހު ތަސްދީގުކުރެއްވީވެސް މައުމޫނެވެ. މިހާހިސާބުން އުފެދޭ ސުވާލަކީ ނޫ ޤާނޫނުއަސާސީގައި ބަޔާންކޮށްފައިވާ ކަންތައްތައް ފުރިހަމަ ނުކޮށްދެވުނު ވެރިޔަކަށް، ފެހި ގާނޫނުއަސާސީގެ ފަހިކަން ރައްޔިތުންނަށް ހޯދައިދެވޭނެބާއެވެ.


Bangladesh ge ithuru 200 meehun gaumah fonuvaalaifi | Mihaaru\nރާއްޖޭގައި މަސައްކަތް ކުރާ ބަންގްލަދޭޝް ބަޔަކު އެނބުރި ގައުމަށް ދަނީ: މިހާތަނަށް ބަންގްލަދޭޝްގެ ގިިނަ ބަޔަކު ވަނީ އެނބުރި އެ މީހުންގެ ގައުމަށް ގޮސްފައި\n28 އޯގަސްޓް 2020 - 17:54\nގަވައިދާ ހިލާފަށް އުޅޭ ބިދޭސީން އަނބުރާ ގައުމަށް ފޮނުވާލުމަށް، މޯލްޑިވިއަނުން މިހާތަނަށް ވަނީ ގިނަ ފްލައިޓްތަކެއް ބާއްވާފަ އެވެ. މިއީ އެ އެއާލައިނުން ކުރާ 33 ވަނަ ދަތުރެވެ.\nބިދޭސީން އެ މީހުންގެ ގައުމަށް އަނބުރާ ފޮނުވާލުމަށް މިހާރު ކުރާ މަސައްކަތުގައި މި އަހަރު 20،000 ބިދޭސީން ފޮނުވާލެވޭނެ ކަމަށް، އިކޮނޮމިކް މިނިސްޓަރު ފައްޔާޒް އިސްމާއިލް މިދިޔަ ޖުލައި މަހުގެ ތެރޭގައި ވަނީ ވިދާޅުވެފަ އެވެ.\n200 Bangladeshi nationals repatriated today to Dhaka. @VelanaAirport #Maldivian#NationalAirline🇲🇻 pic.twitter.com/LwzcSYbovW\n— Maldivian (@MaldivianAero) August 28, 2020\nމާލެ ތެރޭގައި ކޮވިޑް-19 ފެތުރެން ފެށި ފަހުން މި މަހުގެ 17ގެ ނިޔަލަށް 5،700 އަށް ވުރެ ގިނަ ބަންގްލަދޭޝް މީހުން އެ މީހުންގެ ގައުމަށް ގެންގޮސްފައިވާނެ ކަމަށް މޯލްޑިވިއަނުން ވަނީ ބުނެފަ އެވެ.\nކޮވިޑް-19 އިން ރައްކާތެރިވުމަށްޓަކައި މާލެ ސަރަހައްދު ލޮކްޑައުންކުރުމުން ވަރަށް ގިނަ ބިދޭސީންނަށް އެކަމުގެ ނޭދެވޭ އަސަރު ކުރި އެވެ. ވަޒީފާ ގެއްލި ހާލުގައި ޖެހުމުން އެނބުރި ގައުމަށް ދާން ބޭނުންވި ބިދޭސީން ގިނަ އެވެ. ރާއްޖޭގައި 7،000އަށް ވުރެ ގިނަ މީހުންނަށް ކޮވިޑް ޖެހިފައިވާއިރު އޭގެ ތެރެއިން 2،200 މީހުންނަކީ ބަންގްލަދޭޝްގެ މީހުންނެވެ.\nބިދޭސީން ބަންގްލަދޭޝް މޯލްޑިވިއަން އެއާލައިން\nބަލަ ރަށަށް ނުދެވިފަ ތިބި ބަންގާޅުން އެބަތިބި އެމީހުން 200 ކީއްކިރަންތޯ ހާހުން ގުނޭނެ\nމިއީ ހުސްދޮގު ... ފޮނުވާލަނީކީ ނޫން. މީގެ ތެރޭގައި ހަމަ ގައިމުވެސް ޗުއްޓީއަށް ދާންމީހުން އުޅޭ. ޓިކެޓެއް -/7900ރ ދީފައި2ޓިކެޓް މަވެސް ނެގިން. ވަގަށް އެތެރެވެ ތިބި މީހުން ފޮނުވާހެނެއް ހިޔެއް ނުވޭ. ހަމަ ގައިމު ޒިކުރާ މިސްކިތް ދޮށުން މީހުން މަދެއް ނުވޭ. ވަނީ ގިނަ ...\nހާލުގަައި އުޅޭ ދިވެއްސެއް\nފައްޔާޒު މިކުރާ މަސައްކަތަށް ސާބަސް\nގިނައިން ދަނީ ރާއްޖޭގަ ވަޒީފާ ތަކުގަ އުޅޭ މީހުން އަ މިއްލަ ޓިކެޓް ގައެވެ. އެ މީހުން އެނބުރި އާދެ އެވެ.


Raees ge vaudhaa ehgothah siyaasee maqaamu thakuge adhadhu hifahahtavaane: Tharujamaan\nރައީސް އިބްރާހީމް މުހައްމަދު ސޯލިހްގެ އަރިހުގައި ރައީސް އޮފީހުގެ ތަރުޖަމާން އިބްރާހީމް ހޫދު -- ފޮޓޯ: ރައީސް އޮފީސް\n13 ނޮވެންބަރ 20190ކޮމެންޓް\nރައީސްގެ ވައުދާ އެއްގޮތަށް ސިޔާސީ މަގާމުތަކުގެ އަދަދު ހިފަހައްޓަވާނެ: ތަރުޖަމާން\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ ސަރުކާރުގެ ސިޔާސީ މަގާމުތައް ނިމިދިޔަ ސަރުކާރުގެ ސިޔާސީ މަގާމުތަކަށް ވުރެ އިތުރުވެގެން ނުދާނެ ކަމަށް ރައީސް އޮފީހުން ބުނެފި އެވެ.\nރައީސް އޮފީހުން މިހެން ބުނެފައި މިވަނީ ދައުލަތުގެ އަންނަ އަަހަރުގެ ބަޖެޓުގައި މިސަރުކާރުގެ ސިޔާސީ މަގާމުތަކަށް ބޮޑު އަދަދެއް ހޭދަކުރުމަށް ހިމަނާފައިވާތީ އެވެ. އެގޮތުން އަންނަ އަހަރުގެ ބަޖެޓުގައި 785 ސިޔާސީ މަގާމަށް 331 މިލިއަން ރުފިޔާ ހޭދަކުރުމަށް ވަނީ ކަނޑައަޅާފަ އެވެ.\nމިކަމާ ގުޅިގެން ސީއެންއެމް އިން ސުވާލުކުރުމުން ރައީސް އޮފީހުގެ ތަރުޖަމާން އިބްރާހީމް ހޫދު ވިދާޅުވީ ރައީސް ސޯލިހްގެ ސަރުކާރުގެ ސިޔާސީ މަގާމުތައް ނިމިދިޔަ ސަރުކާރަށް ވުރެ އިތުރު ނުކުރުން އެއީ ރައީސްގެ ވައުދެއް ކަމަށެވެ.\nހޫދު ވިދާޅުވީ ސަރުކާރުގެ ސިޔާސީ މަގާމުތަކާ ގުޅޭގޮތުން އިއްޔެ ނޫސްތަކުގައި ޚަބަރު ގެނެސްފައިވާ ގޮތުން އޮޅުންތަކެއް އެބަހުރި ކަމަށެވެ. އެކަމަކު މިސަރުކާރުގެ ސިޔާސީ މަގާމުތައް ނިމިދިޔަ ސަރުކާރަށް ވުރެ އިތުރު ނުވާނެ ކަމުގެ ޔަގީންކަން ހޫދު ވަނީ ދެއްވާފަ އެވެ.\nރައީސް އޮފީހުގައި މިދިޔަ ޖުލައި މަހު ބޭއްވި ނޫސްވެރިންގެ ބައްދަލުވުމުގައި ސިޔާސީ މަގާމުތައް އިތުރުވަމުންދާ މައްސަލައިގައި ނޫސްވެރިން ސުވާލުކުރެއްވުމުން ރައީސް އިބްރާހީމް މުހައްމަދު ސޯލިހް އެ ދުވަހު ވިދާޅުވީ އެހާތަނަށް އެމަނިކުފާނުގެ ސަރުކާރުގެ ސިޔާސީ މަގާމުތަކުގެ އަދަދަކީ 334 ކަމަށެވެ. އެއީ ނިމިދިޔަ ސަރުކާރަށް ވުރެ މަދު އަދަދެެއް ނޫންތޯއޭ ވިދާޅުވެ ރައީސް ވަނީ ނޫސްވެރިންނާ ސުވާލުވެސް ކުރައްވާފަ އެވެ.\nއެ ދުވަހު ރައީސް ސޯލިހް ވިދާޅުވީ ކުރީގެ ރައީސް އަބްދުﷲ ޔާމީންގެ ވެރިކަމުގައި ސިޔާސީ މަގާމުތަކުގެ އަދަދަކީ 465 ކަމަށެވެ. ނަމަވެސް ރައީސް އޮފީހުން ފަހުން ބުނީ އޭރު އެ މައުލޫމާތު ހާމަކޮށްފައިވަނީ ރައީސް އޮފީހާއި ހިލާލީގެއާއި މުލިއާގޭގައި ސިޔާސީ މަގާމުތަކުގައި މަސައްކަތް ކުރައްވަމުން ގެންދެވި ބޭފުޅުންގެ އަދަދު ނުހިމަނާ ކަމަށެވެ. މިހުރިހާ ތަނެއްގައި ހިމެނޭ ބޭފުޅުންނާ އެކު ރައީސް ޔާމީންގެ ސަރުކާރުގައި ސިޔާސީ މަގާމުތަކުގެ އަދަދު 808 އަރާ ކަމަށްވެސް ރައީސް އޮފީހުން ބުނެ އެވެ.\nދައުލަތުގެ އަންނަ އަހަރުގެ ބަޖެޓްގައި ރައީސް އޮފީހުގައި 377 މަގާމު ހިމެނޭއިރު މިމަގާމުތަކަށް 94.2 މިލިއަން ރުފިޔާ މުސާރައާއި އިނާޔަތުގެ ގޮތުގައި ހަރަދުކުރަން ވަނީ ހިމަނާފަ އެވެ. ދެވަނައަށް އެންމެ ގިނަ ސިޔާސީ މަގާމުތައް ހިމެނޭ ހެލްތު މިނިސްޓްރީގައި 109 ސިޔާސީ މަގާމު ހިމެނެ އެވެ. މިމަގާމުތަކަށް މުސާރައާއި އެލަވަންސަށް 27 މިލިއަން ރުފިޔާ ހިމަނާފައިވެ އެވެ. ފޮރިން މިނިސްޓްރީގެ ސިޔާސީ މަގާމުގެ ގޮތުގައި 68 މަގާމު ހިމެނޭއިރު 129 މިލިއަން ރުފިޔާ ހަރަދުކުރަން ވަނީ ނިންމާފަ އެވެ.


Indian Super League: Furathama match ATK Mohan Bagan ah\nއޭޓީކޭ މޯހަން ބަގާން ކުޅުންތެރިން ލަނޑަށް ފަހު\nއިންޑިއަން ސުޕަާ ލީގު: ފުރަތަމަ މެޗު އޭޓީކޭ މޯހަން ބަގާންއަށް\n21 ނޮވެންބަރ 2020 - 00:30:06\nއިންޑިއަން ސުޕާ ލީގުގެ ފުރަތަމަ މެޗު، އޭޓީކޭ މޯހަން ބަގާންއިން ކާމިޔާބުކޮށްފިއެވެ. އޭޓީކޭއިން މި މެޗު ކާމިޔާބު ކުރީ ކެރެލާ ބްލާސްޓާއާ ވާދަކޮށް އެއް ލަނޑު ސުން ލަނޑުންނެވެ.\nއިންޑިއަން ސުޕާ ލީގުގެ އެންމެ ފަހުގެ ޗެމްޕިއަން އެތްލެޓިކޯ ޑި ކޮލްކަތާ- އޭޓީކޭއާ އައި ލީގުގެ ޗެމްޕިއަން މޯހަން ބަގާން އެއްކޮށްލައިގެން އުފައްދާފައިވާ އޭޓީކޭ މޯހަން ބަގާންއާއި ކެރެލާ ބްލާސްޓާ ވާދަކުރި މެޗުގައި ޖެހި ހަމައެކަނި ގޯލު ޖެހީ ފިޖީގެ ފޯވާޑު ރޯއީ ކްރިޝްނާއެވެ. އުމުރުން ތެއްތިރީސް އަހަރުގެ ރޯއީއަކީ ފިޖީގެ ގައުމީ ޓީމުގައިވެސް ހިމެނޭ ކުޅުންތެރިއެކެވެ. މެޗަށް ފަހު ވާހަކަ ދައްކަމުން އޭނާ ބުނީ ފުރަތަމަ މެޗުގެ މޮޅަކީ މުޅި ޓީމުގެ މަސައްކަތް ކަމުގައެވެ.\nއަހަރެންނަށް ލަނޑެއް ޖެހުނު ނަމަވެސް މިއީ މުޅި ޓީމުގެ މަސައްކަތް. ވަރަށް ރަނގަޅަށް ޑިފެންސްކޮށްގެން ވަރަށް ރަނގަޅަށް ހުރިހާ ކުޅުންތެރިންވެސް ކުޅުމުގެ ނަތީޖާ މި ފެނުނީ. މިއީ އުނދަގޫ މެޗެއް. އެހެންނަމަވެސް މޮޅުވީމަ އެންމެންވެސް މިތިބީ ވަރަށް ހިތް ހަމަ ޖެހިފައި\nޗެމްޕިއަން ޓީމަށް އޭއެފްސީ ޗެމްޕިއަންސް ލީގުން ފުރުސަތު ލިބޭ އިންޑިއަން ސުޕާ ލީގުގެ ކުޅުން ކޮވިޑުގެ ނުރައްކަލާހުރެ މިއަހަރު އޮންނާނީ ގޯއާގައެވެ. ކުރިން ހޯމް އެންޑް އަވޭ އުސޫލުން ލީގުގެ މެޗުތައް ކުރިއަށް ގެންދިޔަ ނަމަވެސް މި ފަހަރު މުބާރާތުގެ ހުރިހާ މެޗެއްވެސް ކުޅެވޭނީ އިންޑިޔާގެ ގޯއާގެ ތިން ސްޓޭޑިއަމެއްގައެވެ. ރައްކާތެރިކަމުގެ ފިޔަވަޅެއްގެ ގޮތުން ހުރިހާ މެޗެއްވެސް ކުޅެވޭނީ އާއްމުކޮށް ސަޕޯޓަރުންނަށް ހުޅުވާނުލައެވެ. އެހެންނަމަވެސް ދުނިޔޭގެ އަށްޑިހަ ދެ ގައުމެއްގައި މުބާރާތް ލައިވްކޮށް ދައްކާނެއެވެ.\nއިންޑިއާގެ އެގާރަ ސްޓޭޓަކުން އެގާރަ ޓީމު ވާދަކުރާ މި ލީގުގައި ކޮންމެ ޓީމެއް ކޮންމެ ޓީމަކާ ދެ ފަހަރު ކުޅުމަށް ފަހު އެންމެ މޮޅުވާ ހަތަރު ޓީމެއް ޕްލޭ އޮފް ސެމީ މެޗުތަކެއް ކުޅޭނެއެވެ.\nމުބާރާތުގެ ފުރަތަމަ މެޗުގައި ހުކުރު ދުވަހު މޮޅުވި އޭޓީކޭ މޯހަން ބަގާންއަކީ އަންނަ އަހަރުގެ އޭއެފްސީ ކަޕުގައި ރާއްޖޭގެ މާޒިޔާއާ އެއް ގްރޫޕެއްގައި ހިމެނޭ ޓީމެކެވެ. މުބާރާތުގައި ހޮނިހިރު ދުވަހު ކުޅޭ މެޗުގައި ވާދަކުރާނީ ނޯތް އީސްޓް ޔުނައިޓެޑާ މުމްބާއީ ސިޓީ އެފްސީއެވެ.


Mizamaanahvves beynunvanee nabavee seerathuge namoonaaeve3- One Online\nމިޒަމާނަށްވެސް ބޭނުންވަނީ ނަބަވީ ސީރަތުގެ ނަމޫނާއެވެ 3\n(15ނޮވެމްބަރުގެ އަދަދާ ގުޅޭ)\nއިސްލާމްދީނުގެ ނަބިއްޔާ صلّــى اللّـه عليـه وسلّـم ގެ އަރިހުގައި އިންސާނާގެ ފުރާނަޔަކީ ނުހަނު ޙުރުމަތްތެރި އަދި އެހައިމެ ޤަދަރު އުފުލިގެންވާ އެއްޗެކެވެ. އެހެންކަމުން ދީނުގައި ބަޔާންވެގެންވާ ގޮތުގެމަތީން މެނުވީ އިންސާނެއްގެ ފުރާނަ ހިފުމަކީ ބޮޑު ފާފައެއްކަމުގައި ކަނޑައެޅުއްވިއެވެ. (ބުޚާރީ، މުސްލިމް) އަދި ކީއްތޯއެވެ؟ އެންމެމީހަކު ޤަތުލުކުރުމަކީ މުޅި އިންސާނިއްޔަތު ޤަތުލުކުރުންފަދަ ކަމެއްކަމުގައި ހަމަޖެއްސެވިއެވެ. (الـمـائـدة: 32) ޚުޠުބަތުލްވަދާޢުގައި (ޙައްޖަތުލްވަދާޢުގެ ޚުޠުބާގައި) އިންސާނީ ފުރާނަތަކަކީ ޙުރުމަތްތެރި އެއްޗެއްކަން ބަޔާންކުރައްވަމުން ޙަދީޘްކުރެއްވިއެވެ. "އޭ މީސްތަކުންނޭވެ! ތިޔަބައިމީހުންގެ ލެޔާއި ތިޔަބައިމީހުންގެ މުދާ ވަނީ އެކަކު އަނެކެއްގެ މައްޗަށް ޙަރާމުވެގެންނެވެ. ތިޔަބައިމީހުންގެ މިއަދާއި، ތިޔަބައިމީހުންގެ މިމައްސަރާއި ތިޔަބައިމީހުންގެ މިރަށް ޙުރުމަތްތެރިވެގެންވާ ފަދައިންނެވެ." (އިބްނު ހިޝާމް)\nއިންސާނާގެ ޚިޔާލާއި އޭނާގެ ޒަމީރުގެ މިނިވަންކަމަކީ އޭނާގެ އަސާސީ ޙައްޤެކެވެ. އެ ޙަޤީޤަތް ދުނިޔެއަށް މޭރުންވީ އިސްލާމްދީނުގެ ނަބިއްޔާ صلّــى اللّـه عليـه وسلّـم ގެ ބިޢުޘަތަށްފަހުގައެވެ. އިންސާނަކަށް އޭނާ ބޭނުން ދީނަކަށް އުޅެވިދާނެއެވެ. ބޭނުން ފަލްސަފާއެއް ލިބިގަނެ އަމިއްލަ ކުރެވިދާނެއެވެ. (މިދެންނެވީ މުސްލިމަކު ދީން ދޫކޮށްލައި މުރުތައްދުވުމުގެ ހުއްދައޮންނަ ވާހަކައެއް ނޫނެވެ. މުސްލިމަކަށް ތިމާގެ ދަރިފުޅު އޭލިޔަނެއްގެ ގޮތުގައި - ޣައިރު މުސްލިމެއްގެ ގޮތުގައި ތަރުބިޔަތުކުރެވިދާނެ ވާހަކައެއްވެސް ނޫނެވެ. އެއީ އެއްވެސް ތަހުޒީބަކުވެސް އެއްވެސް މުޖުތަމަޢަކުންވެސް ހުއްދަކުރާނެ ކަމެއްނޫނެވެ.) އިންސާނީ ޙައްޤުތަކުގެ ވާހަކަ އެންމެފުރަތަމަ ދެއްކެވީ ކައުސާހިބާ صلّــى اللّـه عليـه وسلّـم އެވެ. އިސްލާމްދީނުގައިވާގޮތުން ދީނަށް ވެއްދުމުގައި މަޖުބޫރު ކުރުވުމެއްނެތެވެ. (الـبقــرة: 256) ދީނާއި ޢަޤީދާގެ މައްސަލައިގައި ހަރުކަށިކަމުގެ މަގު ޚިޔާރުކުރުމަކީ ކައުސާހިބާ صلّــى اللّـه عليـه وسلّـم ރުހިވަޑައިގަންނަވާ ކަމެއްނޫނެވެ.\nއެއްފަހަރަކު ދިމާވި ހާދިސާއެކެވެ. ޔަހޫދީންގެ މީހެއް މަދީނާގެ ބާޒާރެއްގެމަތީގައިހުރެ ހުވައެއްކުރިއެވެ. އޭނާގެ ހުވާގައި ބުންޏެވެ. "ހުރިހައި ނަބީބޭކަލުންގެ މައްޗަށް مــوسـى عـليــه السّـلام މާތްކުރެއްވި ޒާތުފުޅު ގަންދީބުނަމެވެ." އޭރު ޞަޙާބީންގެ ބޭކަލެއް އެ އަޑުއައްސަވަން ހުންނެވިއެވެ. އެކަލޭގެފާނަކަށް އެއްޗެކޭ ވިދާޅުނުވެއެއް ނުހުންނެވުނެވެ. އެކަލޭގެފާނު ވިދާޅުވިއެވެ. "محمّد صلّــى اللّـه عليـه وسلّـم އަށްވުރެވެސްހެއްޔެވެ؟" ޔަހޫދީންގެ މީހާ އާނއެކޭ ބުނުމުން ޞަޙާބީ ކޯފާއިސްވިއެވެ. ޔަހޫދީންގެ މީހާގެ ގައިގައި ޖެއްސެވިއްޖެއެވެ. ކައުސާހިބާ صلّــى اللّـه عليـه وسلّـم އަށް އެޚަބަރު ލިބިވަޑައިގެންނެވުމުން އެކަމާ ހިތްޕުޅާ ހަމަނުކުރައްވައި އެ ޞަޙާބީއާ ވާހަކަފުޅު ދެއްކެވިއެވެ. (ބުޚާރީ) އިތުރު ސާހިބާގެ އިރުޝާދަކީ އެއްވެސްބަޔަކު އަޅުކަންކުރާ ފަރާތަކަށްވެސް އެއްވެސްބައެއްގެ ދީނީ އިމާމަކަށްވެސް ކުޑައިމީސްބަހެއް ނުބުނުމެވެ. (الأنـعـام: 108) އޭރުން ދެފަރާތުގައިވެސް ނަފުރަތު އުފެދޭނެތީއެވެ. އިތުރު ސާހިބާ صلّــى اللّـه عليـه وسلّـم ވަޑައިގެންނެވީ ހިތްތައް ގުޅުއްވައި އެކުވެރިކުރެއްވުމަށްޓަކައެވެ. އެމާތް ސާހިބާ އެންމެބޮޑަށް އެދިވަޑައިގަންނަވަނީ މީސްތަކުން ޤަބީލާތަކާއި، ބަހާއި، ޤައުމާއި ދީނުގެ ނުރަނގަޅު ތަޢައްޞުބުގެ ޙިޞާރުންނެއްޓި އިންސާނީ ވަޙުދަތުގެ ގިލަފަތީގައި އެމުނުމެވެ. އެހެންކަމުން އެމާތް ސާހިބާ އަހުލުކިތާބީންނަށް ދަޢުވަތުދެއްވީ ދެބައިމީހުންވެސް ގަބޫލުކުރާ ކަލިމަތަކާމެދު އެއްބަސްވުމަކަށް އައުމަށެވެ. (آل عـمــران: 64)\nކައުސާހިބާ صلّــى اللّـه عليـه وسلّـم މައްކާއިން މަދީނާއަށް ހިޖުރަކުރެއްވުމަށްފަހު މަދީނާގެ ޔަހޫދީންނާއި ޢަރަބި މުޝްރިކުންނާވެސް ޞުލްޙަވެރިކަމުގައި އެކުއުޅުމުގެ މުޢާހަދާއެއް ކުރެއްވިއެވެ. މަދީނާގެ އެންމެންނަކީ ސިޔާސީގޮތުން އެއްޤައުމެއްކަމުގައި ހަމަޖެއްސެވިއެވެ. (އިބްނު ހިޝާމް) އެކަމަކު ހިތާމަޔަކީ މިއަދު ދުނިޔޭގެ ކަންކޮޅުތަކުގައި ދީނީއަރައިރުމުގެ ބާޒާރު ޗާލޫވެފައިވާކަމެވެ. އިންސާނީ އިއްތިހާދުގެ ދާޢީގެ މިއްލަތުގެ މީހުންވެސް ބައިބައިވުމުގެ ކިސަޑުގަނޑުގައި ހައްޔަރުވެފައިވާކަމެވެ. އެންމެންވެސް ޝަހާދަތުގެ ގޮތުގައި އެއްކަލިމަފުޅެއް ކިޔަމުން އެއްޤިބުލަޔަކަށް ކުރިމަތިލަމުންދާއިރުވެސްމެއެވެ.\nމިއަދުގެ ދުނިޔޭގައި އަންހެނުންގެ މިނިވަންކަމާއި އަންހެނުންގެ ޙައްޤުތަކާމެދު އެކިވިލިތަކުން ހިތްގައިމު އަދި ރީތި ނަޢުރާތައް ކުރަމުންގެންދެއެވެ. އެހެންކަމާއެކުވެސް އެބައިމީހުންގެ ޙައްޤުތައް ފައިދަށުލެވެމުންދާ ދިޔުމާއި އެބައިމީހުންގެ ކިބައިން ހުއްދަނޫން ބޭނުންތައް ފުއްދަމުންދާ ދިޔުމަކީ އެކަކުވެސް ނުދެނެހުރިކަމެއް ނޫނެވެ. އަންހެނުންގެ ޙާލަތު މިހާރު ދަށަށްގޮސްފައިވަނީ އިތުރު ސާހިބާ صلّــى اللّـه عليـه وسلّـم ގެ ބިޢުޘަތުގެ ކުރީން އެކަން އޮތްވަރާ ދާދިއެއްވަރަކަށޭ ދެންނެވިދާނެއެވެ. އޭރު އަންހެނުންނަކަށް އެބައިމީހުންގެ އިޚްތިޔާރުގައި ދިރިއުޅެވޭކަށެއް ނޯވެއެވެ. އަންހެންދަރީން ދިރިތިއްބައި ވަޅުލުމަކީ ޢަރަބީންގެ ވަރަށްގިނަ ޤަބީލާތަކެއްގެ މީހުންގެ އާދައެކެވެ. އިންޑިޔާގައި ފިރިމީހާ މަރުވުމުން އޭނާގެ ޗިތާގައި އަނބިމީހާ އަންދައިލެވެއެވެ. އަންހެނުންނަށް ދިރިތިބުމުގެ ޙައްޤު ހޯއްދަވައިދެއްވީ ރަޙުމަތުގެ ނަބިއްޔާ صلّــى اللّـه عليـه وسلّـم އެވެ. އަންހެނާއަކީ ޢާއިލާގެ މަލަކާ ކަމުގައި އިރުޝާދު ދެއްވީ އެމާތް ސާހިބާއެވެ. އަންހެނުންނަށް ތަޢުލީމުދިނުމާއި ރަނގަޅު ތަރުބިޔަތު ދިނުމުގެ މާތްކަމާއި ސަވާބު ބަޔާންކޮށްދެއްވީ އެމަތިވެރި ރަސޫލާއެވެ. އިތުރު ސާހިބާ އިރުޝާދު ދެއްވައިފައިވެއެވެ. ތިން އަންހެންދަރީން ބަލައިބޮޑުކޮށް އެކުދީންނަށް ތަޢުލީމާއި ތަރުބިޔަތުދީ އެކުދީންގެ ކާވެނިކުރުވައި އެކުދީންނަށް ހެޔޮކޮށްހިތައިފި މީހަކަށްހުރީ ސުވަރުގެއެވެ. (ބުޚާރީ) އަދިވެސް އިރުޝާދު ދެއްވިއެވެ. އެމީހެއްގެ އުޚުތަކު ނުވަތަ އަންހެން ދަރިޔަކު ހުރިމީހަކު އެކުއްޖާ ދިރިހުއްޓައި ވަޅުލުމަކާނުލައި (ޖިންސު ބެލުމަށްފަހު އަންހެންދަރީން ވައްޓައިލުންވެސް ހިމެނެނީ މީގެތެރޭގައެވެ.) އެކުއްޖާއަށް ނިކަމެތިކޮށް ނުހިތައި، އެކުއްޖާގެ މައްޗަށް ފިރިހެންކުދީންނަށް އިސްކަންނުދީ ގެންގުޅެފިކަމުގައިވާނަމަ އަރަހުށި މާތް اللّـه އެމީހަކު ސުވަރުގެ ވައްދަވާނެއެވެ. (އަބޫދާއޫދު)\nޢަދުލުއިންޞާފުގެ ތިލަފަތް ހަމަކުރެއްވުން\nއިސްލާމްދީން އައުމުގެ ކުރިން ދުނިޔޭގައި އާންމުކޮށް ޢަދުލުވެރިކަމާއި ހަމަހަމަކަންއޮތީ ޤަބީލާތަކުގެ ފެންވަރުގައެވެ. ކުލަޔާއި ނަސްލުގެ މައްޗަށް ބިނާވެފައެވެ. ނިޔާކަނޑައެޅެމުންދިޔައީ އެގޮތްތަކަށް ރިޢާޔަތްކޮށްގެންނެވެ. ނަމަވެސް ކައުސާހިބާ صلّــى اللّـه عليـه وسلّـم ވަޑައިގެން އެހުރިހައި ނަހަމަކަމެއް ނައްތައިލެއްވިއެވެ. އެނިޒާމެއްގެ ހިޔާވަހިކަމުގައި އެންމެންނަށްވެސް ހަމަހަމަކަމާއެކު އިންސާފުލިބޭނެ ނިޒާމެއް ޤާއިމުކުރެއްވިއެވެ. އެނިޒާމު ހިންގައިލެއްވުމުގައި އެއްވެސްމީހެއްގެ ނަސަބާއި ހަސަބެއް ހުރަހަކަށްވިޔަކަ ނުދެއްވައެވެ. މުއްސަނދިކަމަކަށް ނުވަތަ ފަގީރުކަމަކަށް ނުބައްލަވައެވެ. އެކެއްގެވެސް ޤައުމިއްޔަތަކަށް ނުވަތަ ވަޠަނިއްޔަތަކަށް ފަރުވާލެއް ނުބަހައްޓަވައެވެ.\nމިދެންނެވި ބަރަކާތްތެރި ނިޒާމު ތަންފީޒުކުރައްވަން ފައްޓަވައިގެންނެވި ދުވަސްވަރު فـاطمـة އެވެ ކިޔުނު އަންހެނަކު ވައްކަންކުރުމުގެ ކުށުގައި ނަބަވީ ދަރުބާރަށް ހާޒިރުކުރެވުނެވެ. ނަބަވީ ޢަދާލަތުގެ ޙުކުމަކީ އިސްލާމީ ޝަރީޢަތުގައިވާ ފަދައިން فـاطمـة ގެ އަތްކެނޑުއްވުމެވެ. فـاطمـة އަކީ ޤުރައިޝުންގެ ޝަރަފުވެރި ވަންހައެއްކަމުގައިވާ މަޚްޒޫމުވަންހައިގެ ބޭކަނބަލެކެވެ. އެހެންކަމުން ބައެއްމީހުން އެ ޙުކުމާމެދަކު ހިތްހަމައެއް ނުޖެހުނެވެ. ކައުސާހިބާ صلّــى اللّـه عليـه وسلّـم ގެ އަރިހުގައި އިންތިހާދަރަޖައިގެ ލޮބުވެތި ޞަޙާބީއެއްކަމުގައިވާ أسـامــة بــن زيــد رضى اللّـه عنــه އެ މައްސަލައިގައި ސަކާކުރުވަން ކައުސާހިބާގެ އަރިހަށް ފޮނުވިއެވެ. އެކަލޭގެފާނު ވަޑައިގެން ވިދާޅުވިއެވެ. "އޭ މާތް اللّـه ގެ ރަސޫލާއެވެ! فـاطمـة ފަދަ ޝަރަފުވެރި ބޭކަނބަލަކަށް ތިޔަފަދަ ބޮޑު އަދަބެއް ނުދެއްވުން ކީއްތޯއެވެ؟" ކައުސާހިބާ صلّــى اللّـه عليـه وسلّـم، أسـامــة ދެކެ ވަރަށްބޮޑަށް ކޯފާއިސްވިއެވެ. ޙަދީޘްކުރެއްވިއެވެ. "މާތް اللّـه ކަނޑައަޅުއްވައިފައިވާ ޙައްދެއް ޤާއިމުކުރިޔަނުދެއްވަން ކަލޭގެފާނު ސަކާކުރައްވަނީތޯއެވެ؟" އިތުރު ސާހިބާ އެހެން ޙަދީޘްކުރެއްވުމަށްފަހު ޞަޙާބީންގެ އާންމު ބައްދަލުވެވަޑައިގެންނެވުމެއް ބޭއްވެވިއެވެ. އެ ބައްދަލުވެވަޑައިގެންނެވުމާ މުޚާޠަބުކުރައްވައި ޙަދީޘްކުރެއްވިއެވެ.\n"އޭ މީސްތަކުންނޭވެ! ތިޔަބައިމީހުންނަށްވުރެ ކުރީގެ އުންމަތްތަކުގެ މީހުން މަގުފުރެދިގެން ދިޔުމުގެ އެއްސަބަބަކީ އުންމަތުގެ އަޝްރާފުންގެ މައްޗަށް ޙައްދުތައް ޤާއިމުނުކުރުމެވެ. މުޖުތަމަޢުގެ ޢިއްޒަތްތެރި ފަންތީގެ މީހަކު ވައްކަންކުރި ކަމުގައިވިޔަސް އެމީހަކު ދޫކޮށްލަނީއެވެ. ބަލިކަށި މީހަކު ވައްކަންކޮށްފިނަމަ އެމީހެއްގެ މައްޗަށް ޙައްދު ތަންފީޒު ކުރެއެވެ. މާތް اللّـه ގަންދެއްވައި ވިދާޅުވަމެވެ. އަހުރެންގެ ދަރިފުޅު فـاطمـة ވައްކަންކުރި ކަމުގައިވިޔަސް އަހުރެން އެކަމަނާގެ އަތްކަނޑާނަމެވެ." (ބުޚާރީ)\nޤުބާމިސްކިތް. ކައުސާހިބާ އެންމެފުރަތަމަ ބިނާކުރެއްވި މިސްކިތް. މި މިސްކިތް ބިނާކުރެއްވީ ކައުސާހިބާއަށް ޤުބާއިން މެހްމާންދާރީ އަދާކުރެއްވި ކުލްޘޫމު ބުނިލް ހިދަމް ރޟ. ހަދިޔާކުރެއްވި ބިމެއްގައި. އިތުރު ސާހިބާ ޤުބާގައި ހުންނެވި ދުވަސްވަރު ޞަޙާބީންނާއެކު މަޖުލިސްކުރައްވައިއުޅުއްވިގެކޮޅު (ސަޢުދު ބިން ޚައިޘަމާ ރޟ ގެ ގެކޮޅު) ހުރިިތަން ވެސް ވަނީ މިސްކިތްކޮޅު ބޮޑުކުރުގައި މިސްކިތްކޮޅާ އެއްކޮށްލރވިފައި ---\nޝައްކެއްނެތެވެ. ކައުސާހިބާ صلّــى اللّـه عليـه وسلّـم ރީތި ސީރަތުގެ ކޮންމެ ބާބަކީވެސް ރަނުން ގިރިޓީކުރެވިފައިވާ ބާބެކެވެ. އިތުރު ސާހިބާ ރީތި ސީރަތުގައި ހިމެނޭ ޚަލްޤުތަކުންނަށް ޚިދުމަތްކުރެއްވުމުގެ ބާބަކީވެސް ރަތުރަންފަތްތަކެއްފަދަ ބާބެކެވެ. އިތުރު ސާހިބާ صلّــى اللّـه عليـه وسلّـم އަކީ ހުސްއެކަނި އިންޤިލާބީ ދާޢީއެއް ނޫނެވެ. ހަމައެކަނި މުރައްބީއެއްވެސް ނޫނެވެ. އަދި ކީއްތޯއެވެ؟ އެމާތް ސާހިބާއަކީ އިޖުތިމާޢީ ޚިދުމަތްތެރިޔެކެވެ. އިންސާނީ އާންމު ޚިދުމަތްތެރީންގެ އިސްވާރެކެވެ. އެމާތް ސާހިބާގެ އިންސާނީ ޚިދުމަތުގެ މަންފާ ލިބުނީ ހަމައެކަނި މުސްލިމުންނަކަށެއް ނޫނެވެ. އަދި ކީއްތޯއެވެ؟ ޣައިރު މުސްލިމުންނަށްވެސްވަނީ އެމަސައްކަތްޕުޅުގެ މަންފާ ލިބިފައެވެ. އެމާތް ސާހިބާގެ ދީލަތިފުޅުކަމާއި ހިތްޕުޅު ހެޔޮކަމާއި ކުލުނުވެރިކަމުގެ ވިލާގަނޑުންވަނީ ބަގީޗާތަކަށާއި ސަހަރާތަކަށްވެސް ތަފާތުކުރެއްވުމެއްނެތި ރަޙުމަތުގެ ވާރޭ ވެއްސަވައިފައެވެ. މާތަކަށާއި ކަށިތަކަށް އެއްވަރަކަށް ފެންދެއްވައިފައެވެ. އެއްވެސްމީހަކު ކަމަކާމެދު ފިކުރުބޮޑުވެ ހަދާނެގޮތް ހުސްވެފައިހުއްޓައި އެމާތް ސާހިބާއަށް ފެނިވަޑައިގެންފިނަމަ ވަގުތުން އެކަމަކަށް ސަމާލުކަން ދެއްވައެވެ. އެމީހަކަށް ދިމާވެފައިވާ އުނދަގުލެއް ނުވަތަ ތުރާލެއް ފިލުއްވައިދެއްވަން ތެދުވެވަޑައިގަންނަވައެވެ. (މުޙައްމަދުލައިޘު އިދްރީސް ތައިމީ)\nކައުސާހިބާ صلّــى اللّـه عليـه وسلّـم ގެ ނަބީކަމުގެ މައްކީ ދައުރުގައިވެސް މިދެންނެވި ރޮނގުން ވަރަށްގިނަ އެހީފުޅުތަކެއް މީހުންނަށް ވެވަޑައިގެންދެއްވިއެވެ. އޭގެތެރެއިން އެއްމައްސަލައަކީ މައްކާއަށް ވިޔަފާރިކަމުއައި އަރާޝީ ޤަބީލާގެ މީހެއްގެ މައްސަލައެވެ. أبــو جـهـل އޭނާގެ އަތުން އެއްޗެހިތަކެއް ގެންފައި އަގުނުދީ ހުންނާންފެށުމުން ކުރިމަތިވި މައްސަލައެކެވެ. އަރާޝީ އެކަމާބެހޭގޮތުން أبــو جـهـل އާ ވާހަކަދެއްކުމުގެ ތެރޭގައި އޭނާއަށް ބުނެވުނު ބަހަކުން أبــو جـهـل ގެ ގާތަށް ރުޅިއައިސްގެން ބުންޏެވެ. "ދެން އެއްގޮތަކަށްވެސް އަގެއް ނުދޭނަމެވެ. ދާންއޮތްތަނަކަށް ދާށެވެ. ތިމަންނާއަކީ أبــوالحـكم بــن هشــام އެވެ." އަރާޝީ ޙަރަމްފުޅުގެ ތެރެއަށްގޮސް އޭނާގެ ޝަކުވާއާއިގެން ޤުރައިޝުވަންހައިގެ މަޖިލިސް މަޖިލީހަށް ހިނގާންފެށިއެވެ. އޭނާ ގޮވަމުންދިޔައެވެ. "އޭ ޤުރައިޝުވަންހައިގެ މާތް މީހުންނެވެ! އަހަންނަކީ ބީރައްޓެއްސަކީމެވެ. އިބްނު ސަބީލަކީމެވެ. أبــوالحـكم بــن هشــام އަހަރެންގެ މުދައުހިފައި އަގުނުދީ އަނިޔާކޮށްފިއެވެ. އޭނާގެ އަތުން އަހަރެންގެ ޙައްޤު އަތުލައިދިން މީހަކަށް މާތްރަސްކަލާނގެ ރަޙުމަތް ލައްވާނެއެވެ." ޤުރައިޝުންގެ ބޮޑުންކުރެ އެކަކަށްވެސް އެމައްސަލަޔާބެހި أبــو جـهـل ގެ ކިބައިން އަރާޝީގެ ޙައްޤު އަތުލައިދޭން އުޅޭކަށެއް ނުކެރުނެވެ. ޤުރައިޝުން ޖެއްސުންކުރުމުގެގޮތުން ކައުސާހިބާ صلّــى اللّـه عليـه وسلّـم ގެ އަރިހަށް އޭނާ ފޮނުވިއެވެ. އިތުރު ސާހިބާ صلّــى اللّـه عليـه وسلّـم އޭރު ޙަރަމްފުޅުގައި އިންނެވިއެވެ.\nއަރާޝީ އައިސް އިތުރު ސާހިބާގެ އަރިހުގައި އޭނާގެ ހާލުގެ ވާހަކަ ދަންނަވައި ޝަކުވާ އުފުލިއެވެ. އޭނާ ދެންނެވިއެވެ. "މިތާނގެ މީހުން އިންސާފުވެރިޔެއްކަމުގައި ދައްކަނީ ކަލޭގެފާނެވެ. ކަލޭގެފާނުގެ އަރިހަށް މިއައުދެވުނީ އެހެންވެގެންނެވެ." އޭނާ އެހެން ދެންނެވުމުން އިތުރު ސާހިބާ ހަމައެވަގުތު ތެދުވެވަޑައިގެން އަރާޝީގެ ގާތުގައި އަންނާށޭ ވިދާޅުވެފައި އޭނާ ގޮވައިގެން ވަޑައިގެންނެވީ أبــو جـهـل ގެ ގެޔަށެވެ. އެގެޔަށް ވަޑައިގެން އަރާޝީގެ ޙައްޤު ހަމަޔަށް ލިބިދެއްވިއެވެ. އަރާޝީ އެނބުރި ޙަރަމްފުޅުގެ ތެރެޔަށްއައިސް އޭނާގެ ޙައްޤު ލިބުނުކަން މީހުންނަށް އަންގައި އިތުރު ސާހިބާއަށް ތާރީފުކޮށްފައި ހިނގައްޖެއެވެ.


Addu ge geydhoshu mas plant thakeh hadhan bayakaa havaalukoffi | Mihaaru\nގޭދޮށު މަސް ޕްލާންޓް އެއްބަސްވުންތަކުގައި ސޮއިކުރަން ބޭއްވި ރަސްމިއްޔާތުގެ ތެރެއިން.\nމަރަދު އާއި ހުޅުމީދޫ ގޭދޮށު މަސް ޕްލާންޓް ހަދަން ދެ ކުންފުންޏަކާ ހަވާލުކޮށްފި\n25 ޖުލައި 2020 - 10:42 21 comments\nމިދިޔަ ބުދަ ދުވަހު ބޭއްވި ރަސްމިއްޔާތެއްގައި މަރަދޫގައި މަސްޕްލާންޓްގެ މަސައްކަތް ހަވާލުކުރީ ޓްރައިޑެންޓް ޕްރައިވެޓް ލިމިޓެޑާ އެވެ. މި އެއްބަސްވުމުގައި އައްޑޫ ސިޓީ ކައުންސިލްގެ ފަރާތުން ސޮއިކުރެއްވީ މޭޔަރު އަބްދުﷲ ސޯދިގް (ސޯބެ) އެވެ. ޓްރައިޑެންޓް ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ ޑިރެކްޓަރު ލޮޖިސްޓިކްސް އެންޑް އޮޕަރޭޝަންސް ބައްސާމް ތައުފީގެވެ. މަރަދޫގައި މަސް ޕްލާންޓްގެ ފުރަތަމަ ފިޔަވަހީގެ މަސައްކަތް ނުވަ މަސް ދުވަހުގެ ތެރޭގައި ނިންމައި ހިންގަން ފަށަން ޖެހެ އެވެ. އަދި މި މަޝްރޫއަށް އިންޑިއާ ސަރުކާރުން ހަ މިލިއަން ރުފިޔާ ހަރަދުކުރާ އިރު ޓްރައިޑެންޓް ޕްރައިވެޓް ލިމިޓެޑުން 22.1 މިލިއަން އިންވެސްޓްކުރާނެ އެވެ.\nއިންޑިއާ ސަރުކާރުގެ ހިލޭ އެހީގެ ދަށުން އައްޑޫ ސިޓީ ހުޅުދޫ އަދި މަރަދޫގައި ޤާއިމްކުރާ ގޭދޮށު މަސް ޕްލާންޓްގެ އެއްބަސްވުމުގައި މިއަދު ސޮއިކޮށްފި\n🔗 https://t.co/jZ24i4cxI5 pic.twitter.com/4AILlJu1To\n— Ministry of Foreign Affairs 🇲🇻 (@MoFAmv) July 22, 2020\nހުޅުމީދޫ މަސް ޕްލާންޓްގެ މަސައްކަތް ހަވާލުކުރީ މެކޯ ޕްރައިވެޓް ލިމިޓެޑާ އެވެ. އެ ކުންފުނީގެ ފަރާތުން މި ކައުންސިލާ އެކު އެއްބަސްވުމުގައި ސޮއިކުރެއްވީ ޑެޕިއުޓީ މެނޭޖިން ޑިރެކްޓަރު އަޙްމަދު ޖާވިޒެވެ.\nމި އެއްބަސްވުމުގެ ދަށުން ހުޅުމީދޫގެ މަސް ޕްލާންޓުގެ ފުރަތަމަ ފޭސްގެ މަސައްކަތް 11 މަސް ދުވަހުގެ ތެރޭގައި ނިންމައި ހިންގަން ފަށަންޖެހެ އެވެ. އަދި މި މަޝްރޫއަށް ހަ މިލިއަން ރުފިޔާ އިންޑިއާގެ ހިލޭ އެހީގެ ގޮތުގައި ދީފައިވާ އިރު އަދި މެކޯ އިން މަޝްރޫ އަށް 6.6 މިލިއަން ރުފިޔާ އިންވެސްޓްކުރާނެ އެވެ.\nމަރަދު އާއި ހުޅުމީދޫގެ މަސް ޕްލާންޓްގެ މަސައްކަތް ދެ ކުންފުންޏަކާ ހަވާލުކުރުމުގެ ކުރިން ކައުންސިލުން ވަނީ ހިތަދޫގައި ގާއިމުކުރާ މަސް ޕްލާންޓްގެ މަސައްކަތް މިދިޔަ މެއި މަހު އެލްނާތު މޯލްޑިވްސް ޕްރައިވެޓް ލިމިޓެޑާ ހަވާލުކޮށްފަ އެވެ.\nއައްޑޫގައި ކުރިއަށް ގެންދާ ގޭދޮށު މަސް ޕްލާންޓް މަޝްރޫއަކީ އިންޑިއާ ސަރުކާރުގެ ހައި އިމްޕެކްޓް ކޮމިއުނިޓީ ޑިވެލޮޕްމަންޓް ޕްރޮޖްކްސް (އެޗްއައިސީޑީޕީ) ގެ ދަށުން ކުރިއަށް ގެންދާ މަޝްރޫއެކެވެ.\nމަސްޕްލާންޓްތައް ހެދުމުން 400-800 ޓަނާ ދެމެދުގެ އަދަދަކަށް މަސް ގަނެ ޕްރޮސެސް ކުރެވޭނެ ކަމަށާއި މި މަޝްރޫއުގެ ސަބަބުން އައްޑޫގެ އިގްތިސާދީ ތަރައްގީ އަށް މަގުފަހިވާނެ ކަމަށް އައްޑޫ ސިޓީ ކައުންސިލުން ބުންޏެވެ. މީގެ ތެރެއިން މަސް ޕްލާންޓްތައް ބަހައްޓައި، ކަނޑުމަސް ގަނެ، ޕްރޮސެސްކޮށް، ވެލިއު އެޑްކުރެވޭ ބާވަތްތައް އުފެއްދުން ހިމެނެ އެވެ. އެގޮތުން މަސްޕްލާންޓުތަކުން މަސްކިރުމާއި ސާފުކުރުމާއި ފިނިކުރުމާއި ގަނޑުކުރުމާއި ވެކިއުމް ޕެކްކުރުމާއި ޕެކޭޖްކުރުމާއި ކޮލިޓީ ޓެސްޓުކުރުމާއި ތަފާތު ވައްތަރުގެ މަސް ޕްރޮސެސްކުރުމުގެ މަސައްކަތް ވެސް ކުރެވޭނެ އެވެ. ގޭދޮށު މަސް ޕްލާންޓްތައް ހެދުމާއި އައްޑޫގެ އިތުރު މަޝްރޫއުތަކެއް ކުރިއަށް ގެންދަން ރާއްޖެ އާއި އިންޑިއާއާ ދެމެދު ސޮއިކޮށްފައި ވަނީ މި އަހަރުގެ ފެބްރުއަރީ މަހުގެ2ގަ އެވެ.\nHithadhoo Geydhoshu Mas Plant hadhan bayaakaa havaalukoffi\nއިތުރު ލިޔުންތައް އިންޑިއާ އައްޑޫ ސ. މަރަދޫ މަސްވެރިކަން ސ. ހުޅުމީދޫ އައްޑޫ ސިޓީ ކައުންސިލް ސ. ހުޅުދޫ ސ. މީދޫ


Luithakaa eku kuriah dhevey varah Covid ge number thah dhah vejje | Mihaaru\nކޮވިޑް-19 ގެ ބަލި މީހުންނަށް ފަރުވާދޭން ހާއްސަކޮށްފައިވާ ހުޅުމާލޭ މެޑިކަލް ފެސިލިޓީގައި ސިއްހީ ހިދުމަތްތެރިން މަސައްކަތުގައި. -- ފޮޓޯ: ނިޝާން އަލީ / މިހާރު\nލުއި ދިނުމުގެ ޕްލޭނާ އެއްގޮތަށް ކުރިއަށްދެވޭ ވަރަށް ކޮވިޑްގެ ނަންބަރުތައް ދަށްވެއްޖެ\n28 ސެޕްޓެމްބަރ 2020 - 23:37 17 comments\nކޮވިޑް-19 ކޮންޓްރޯލްކުރުމުގެ ފިޔަވަޅުތައް އެޅުމުގައި އެޗްޕީއޭ އިން މިންގަނޑެއްގެ ގޮތުގައި ބަލަން ކަނޑައަޅާފައިވާ "ޕްރިއޮރިޓީ އީޒް ޕްލޭން އިންޑިކޭޓާ ސްކޯ" ހަތަރަކަށް ދަށްވެފައިވާ ކަމަށް އެންމެ ފަހުގެ ހިސާބުތަކުން ދައްކައިފި އެވެ. މި ސްކޯ އަކީ ކޮވިޑް ކޮންޓްރޯލް ކުރުމުގައި އަޅާފައިވާ ފިޔަވަޅުތަކަށް ލުއި ދިނުމާ ބެހޭ ގޮތުން އެޗްޕީއޭ އިން ކަނޑައަޅާފައިވާ ޕްލޭނާ އެއްގޮތަށް ކުރިއަށް ދެވިދާނެކަން އަންގައިދޭ މިންވަރެވެ.\nމިދިޔަ މަހު 12-18 އާ ދެމެދު މި ސްކޯ9އަށް އެރި އެވެ. އެއަށް ވުރެ އެންމެ ނަންބަރެއް މައްޗަށް ޖެހުނަސް، އެއީ ބަލި ކޮންޓްރޯލްކުރުމުގެ އެންމެ ހަރުކަށި ފިޔަވަޅުތައް އަޅަންޖެހޭ ހިސާބު ކަމަށް އެޗްޕީއޭ އިން އޮންނަނީ ކަނޑައަޅައިފަ އެވެ. ލުއިތަކާ އެކު ކުރިއަށްދެވޭ ހިސާބަށް ނުވަތަ ”މޫވް އޭޒް އިން އީޒް ޕްލޭން“ މިންގަނޑަށް އިންޑިކޭޓާ ސްކޯ ދަށްވެފައި މި ވަނީ ރާއްޖޭގައި ކޮވިޑް ފެތުރެން ފެށިތާ 15 ވަނަ ހަފުތާ އިން ފެށިގެން (ޖުލައި 22 އިން ފެށިގެން) "ރެސްޓްރިކްޓިވް މެޝާސް" ގެ މިންގަނޑުގެ ތެރޭގައި ހުރުމަށް ފަހުގަ އެވެ.\nއިންޑިކޭޓާ ސްކޯ4އަށް ދަށަށް މި ދިޔައީ 23 ވަނަ ހަފުތާގެ ތެރޭގަ އެވެ. އެއީ މި މަހުގެ 16-22 އާ ދެމެދުގަ އެވެ.\nއެންމެ ފަހުން އެޗްޕީއޭ އިން އަޕްޑޭޓްކުރި މައުލޫމާތަށް ބަލާއިރު 23 ވަނަ ހަފުތާގައިވަނީ އަންލިކްޑް ކޭސް ނުވަތަ ބަލި ޖެހުނީ ކާކުގެ ފަރާތުންކަން ނޭނގޭ މީހުންގެ އަދަދު ހުންނަ ވަރު ވެސް އެންމެ ދަށް ލެވަލް ނުވަތަ އެލާޓް ލެވަލް 1 އަށް ދަށްވެފަ އެވެ. އެއީ 29 ކޭސްއާ އެކުގަ އެވެ. މިއީ ކޮމިއުނިޓީ ސްޕްރެޑް އޮތް މިންވަރު ވެސް އެންމެ ރަނގަޅަށް އަންގައިދޭ ނަންބަރެވެ.\nޕްރިއޮރިޓީ އީޒް ޕްލޭން އިންޑިކޭޓާ\nޑަބްލިން ރޭޓް ނުވަތަ ބަލި ޖެހޭ މީހުންގެ އަދަދު ދެ ގުނަ އަށް އިތުރުވާން ހޭދަވާ މުއްދަތު ވެސް 22 ވަނަ ހަފުތާގައި 76 ގައި ހުރުމަށް ފަހު 23 ވަނަ ހަފުތާގައިވަނީ 102 އަށް އަރައިފަ އެވެ. މާނަ އަކީ ބަލި ފެތުރުން ލަސްވެފައި ވުމެވެ.\nފްލޫ ކްލިނިކަށް ދައްކާ މީހުންގެ ތެރެއިން ކޮވިޑަށް ޕޮޒިޓިވްވާ ނިސްބަތް ވެސް 12.61 ޕަސެންޓުގައި ހުރުމަށް ފަހު 23 ވަނަ ހަފުތާގައި ވަނީ 10 ޕަސެންޓަށް ދަށްވެފަ އެވެ. ހޮސްޕިޓަލްގައި އެޑްމިޓްކުރި އަދަދު ވެސް 52 އިން 45 އަށް ވަނީ ދަށްވެފަ އެވެ.\nނަންބަރުތައް ދަށްވަމުން އައި ނަމަވެސް ބަލިން ރައްކާތެރިވުމުގެ ފިޔަވަޅުތަކާ މެދު ފަރުވާ ކުޑަކޮށްލައިފި ނަމަ އަނެއްކާވެސް ހާލަތު ގޯސްވެ ހަރުކަށި ފިޔަވަޅުތައް އަޅަންޖެހޭ ހިސާބަށް ހިނގައިދާނެ ކަމަށް އެޗްޕީއޭ އިން އަންނަނީ ތަކުރާރުކޮށް ހަނދާންކޮށްދެމުންނެވެ. ބަލި ޖެހޭ މީހުންގެ އަދަދު ކުޑަކޮށް ދަށްވުމާ އެކު، ފަރުވާ ކުޑަކުރާކަން ފާހަގަވާ ކަމަށް ވެސް އެޗްޕީއޭ އިން ވަނީ ބުނެފަ އެވެ.\nމިއަދަކީ ރާއްޖޭން ކޮވިޑް-19 ފެނުނުތާ 205 ވަނަ ދުވަހެވެ. މިއަދުގެ އިރުއޮއްސި 6:00 އާ ހަމަ އަށް ޕޮޒިޓިވް އާ 59 ކޭހާ އެކު 10،157 މީހަކަށް ބަލި ޖެހިފައި ވާއިރު 8،950 މީހަކު ވަނީ ރަނގަޅުވެފަ އެވެ. ބަލީގައި މިހާތަނަށް މަރުވީ 34 މީހުންނެވެ. އެހެންވެ ބަލި ޖެހިފައި މިހާރު ތިބި މީހުންގެ އަދަދަކީ 1،166 އެވެ. އެހެންވެ މިހާރު ވަނީ ބަލި ޖެހުނު މީހުންގެ ތެރެއިން 88.12 ޕަސެންޓް މީހުން ރަނގަޅުވެފަ އެވެ. މިހާތަނަށް ބަލި ޖެހުނު މީހުންގެ ތެރެއިން 6،415 މީހުންނަކީ ދިވެހިންނެވެ. ދެން އެންމެ ގިނައީ ބަންގްލާދޭޝް މީހުންނެވެ. އެއީ 2،814 އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ސިއްހަތު ސިއްހީ ކުއްލި ނުރައްކަލުގެ ހާލަތު\nކޮވިޑް-19: 1،763 ސާމްޕަލުން 30 ޕޮޒިޓިވް ކޭސް\nހަތަރު ކްލަސްޓާއަކާ އެކު ކޮވިޑް ކޭސްތައް އިތުރުވެއްޖެ


Allora in 50 percent aa hama ah discount libey office furniture sale eh\nއަލޯރާގެ އޮފީސް ފަރުނީޗަރު ވިއްކާ ފިހާރައިގައި އޮފީހަށް ބޭނުންވާ ގިނަ ސާމާނެއް ލިބެން ހުރޭ --\nއޮފީސް ސާމާނުތައް އާ އަހަރާއެކު ބަދަލުކޮށް ތަފާތު ކޮށްލާނަމަ އެއަށް ބޮޑު ހަރަދެއް ދާނެ އެވެ. ރާއްޖޭގައި އެންމެ ފެންވަރުގެ އޮފީސް ފަރުނީޗަރު ވިއްކާ ފިހާރަ އަލޯރާއިން މިހާރު އަޅުވާފައިވާ ސޭލްއިން މި މައްސަލަ ހައްލު ވާނެ އެވެ.\nއަލޯރާގެ އޮފީސް ފަރުނީޗަރު ފިހާރާގައި އަޅުވާފައިވާ ސޭލްއަކީ 50 ޕަސެންޓާ ހަމައަށް އަގުހެޔޮކޮށް ފަރުނީޗަރު ލިބޭނެ ސޭލް އެކެވެ.\nރާއްޖޭގައި އޮފީސް ފަރުނީޗަރުގެ އެންމެ ބޮޑު ރޭންޖު ވިއްކާ އަލޯރާއިން ލިބެން ހުރި ބާވަތްތަކުގެ ތެރޭގައި އޮފީސްތަކަށް ބޭނުންވާ ތިޖޫރީ އާއި ކަބަޑާއި ޝެލްފް އަދި ސްޓޯރޭޖުގެ އިތުރުން ގިނަ ވަގުތު އިށީންދެގެން އިންނަން ފަސޭހަ ވާނެ ހެން ހަދާފައިވާ އޮފީސް ގޮނޑި އާއި އަތަށް ފަސޭހަ ކީބޯޑު ހިމެނެ އެވެ.\nމިއީ އޮފީސް ފަރުނީޗަރު ބަދަލުކޮށްލަން ލިބިގެންދާނެ ރަނުގެ ފުރުސަތަކަށް ނޫނީ ނުވާނެ އެވެ. އޮފީސް ފަރުނީޗަރު ހެޔޮ އަގެއްގައި ހޯދުމަށް އަލޯރާއިން އަޅުވާފައިވާ ސޭލްއަކީ މި ފެބްރުއަރީ މަހުގެ ނިޔަލަށް ކުރިއަށްދާ ސޭލެކެވެ.\nއަލޯރާ ފަރުނީޗަރު އެޑްވަޓޯރިއަލް\nއަލޯރާ އޮފީސް ފަރުނީޗަރުން އާ އަހަރަށް ސޭލެއް


Mageh tha noonee mareh tha?\nމަގެއްތަ ނޫނީ މަރެއްތަ؟\nއިއްޔެ ހަވީރު އަވި ނިއްވާލުމާއެކު ސައިކަލުގައި ނިކުމެލީ ބުރަކަށެވެ. ރޯދަ ކުރުކޮށްލުމުގެ ބޭރުމަގުން ދުއްވާފައި ވަކި ހިސާބަކަށް ދެވުނު އިރު ބަޔަކު އެއްވެގެން އުޅޭ ތަން ފެނުނެވެ. އެ ދިމާލަށް ގޮސް ބޯދިއްކޮށްލި އިރު ކުޑަ ކުއްޖަކު ގޮވައިގެން ސައިކަލުގައި ދިޔަ ދޮށީ އުމުރުފުރައިގެ ފިރިހެނަކު، ބޭރު މަގުގައި ހުރި ބޮޑު ވަޅުގަނޑަކަށް ސައިކަލު އަރި އަޅާލައިގެން އުޅެ އެވެ. ނަސީބަކުން އޭނާއަށް އަނިޔާއެއް ނުވެ އެވެ. އެފަދަ ކަމެއް ދިމާ ނުވި ނަމަވެސް އެ ވާހަކަ ނުދައްކާ ވާކަށް ނެތެވެ.\nމާލޭގެ އެންމެ ގިނަ މީހުން އެއް ފަހަރާ ބޭނުން ކުރާ އެއް މަގަކަށް ބޮޑުތަކުރުފާނު މަގު ވާނެ ކަން ޔަގީނެވެ. ވަކިން ހާއްސަކޮށް ރޯދަ މަހެއްގެ ހަވީރު ގަޑިއަށް ބޭރު މަގަށް ނިކުމެލާއިރު ފުރި ބާރުވެފައި އޮންނަ ވަރުން "ހަމަނޭވާ" ނުލެވެއޭ ބުންޏަސް ދޮގެކޭ ނުބުނެވޭނެ އެވެ. އެއް ބަޔަކު ސައިކަލުގެ މެދަށް ތުއްތު ކުދިން އަރުވައިގެން އެ ކުދިންގެ ރައްކަލަށް ބެލްޓެއް އަޅުވައިގެން ދުއްވާ އިރު އަނެއް ބަޔަކު ކުއްޖާގެ ގައިގައި އެއް އަތުން ހިފަހައްޓާލައި އަނެއް އަތުން ސައިކަލު ކޮންޓްރޯލް ކުރަމުން ދުއްވަ އެވެ. އަދި އަނެއްބައި މީހުން ރޯދައިގެ ވަރުބަލި ކަމާއެކު ރައްޓެހިންނާ ދައްކާ ވާހަކައެއް ތެރެއަށް ގެއްލިގެން ތިބެ ސައިކަލުތަކުގައި މުޅި މަގު "ހިސޯރުކޮށްގެން" ދުއްވާނެ އެވެ. ދެން އުޅޭނީ ތަނެއް ދޮރެއް ނުބަލައި، ސައިކަލު މުއްގަނޑަށް ފެލުނުހާ ބާރަށް ފެލައިގެން ފަހަރަކު ސައިކަލެއް ކައިރިން ނައްޓައިގެން ދުއްވާ ބައެކެވެ.\nއެއިން ކޮންމެ މީހަކު ކޮންމެ ގޮތަކަށް ދުއްވިޔަސް އެންމެ ހިތް ފަސޭހަ ވަނީ ބޭރު މަގަށް އަރާލީމަ އެވެ. ނަމަވެސް އެ މަގު މިހާރު އޮތީ "އަނދަވަޅަކަށް" ވުމާ ގާތުގަ އެވެ. މަގުގެ ދެ ފަރާތުން ވަރަށް ބޮޑަށް ކޮނެފައިވާ އިރު ދުއްވަން ލިބޭ ތަންކޮޅުގައި ހުންނަ ޕޭމަންޓު ގާތަށް ނެއްޓިގެން ހުރީ އެގޮތް މިގޮތަށެވެ. އަދި އެކި ސަރަހައްދުގައި މަގު ވަރަށް ބޮޑަށް ހަލާކުވެ، ބޮޑެތި ވަޅުގަނޑުތައް ހުރެ އެވެ. މާލެ ވަށައި ތާރު އެޅުމުގެ މަޝްރޫއުގެ ދަށުން އެންމެ ފުރަތަމަ ތާރު އެޅި މެރީ ބްރައުން ކުރިމަތިން ވެސް ތާރު ގަނޑުވެސް ހުރީ އެއްކޮށް ކަހަލަ ގޮތަކަށް ހަލާކުވެ ބޮޑެތި ވަޅުގަނޑުތައް ހެދިފަ އެވެ. މަގު ހެދުމުގެ މަސައްކަތް ކުރިޔަށް ދަނީ އެއްވެސް ވަރަކަށް ދުއްވާ މީހުންގެ ރައްކަލަކަށް ފިޔަވަޅުތަކެއް ނާޅަ އެވެ. އެއީ އެންމެން ގޮސް ބުރުޖަހަން އޮތް މަގުގެ ހާލެވެ.\n"މިހާރު ބޭރު މަގުގައި ދުއްވުމެކޭ ގަދަ ކަނޑެއްގައި ދޯންޏެއް ދުއްވުމެކޭ ތަފާތެއް ނެތް، ބައެއް ސަރަހައްދުގައި ވަރަށް ބޮޑަށް ހަލާކުވެފަ ހުރީ، އަނދަވަޅުތަކެއް ހެން ހުރީ އެއިން ތަނަކަށް އަރައި ކޮންޓްރޯލުން ނައްޓައިފި ނަމަ މީހެއްގެ ދުވަސް ހިނގައިދާނެ،" މީހެއްގެ ޝަކުވާ ހިއްސާ ކުރި އެވެ.\nހުޅަނގު މޫސުމުގައި މާލެއަޢް ވާރޭ ވެހޭއިރު އެފަދަ ދުވަހެއްގައި މަގުގެ ހާލު އަދި ވަކިން ގޯހެވެ. މަގުތައް ފެންބޮޑުވެ ބޭރުމަގުގައި ހެދިފައި ހުންނަ ބިޔަ ވަޅުގަނޑުތައް ޗަކަ ފެނުން ފުރި، ސައިކަލުގައި ދުއްވާ މީހަކަށް އެރެނީ ކިހާ ބޮޑު ފުންގަނޑަކަށް ކަމެއް އެނގޭނެ ގޮތެއް ނޯންނާނެ އެވެ. އޮޅިގެން ވެސް އެއިން ވަޅުގަނޑަކަށް ޖެހި، ސައިކަލު ކަހާލައިފި ނަމަ މީހަކަށް އަނިޔާއެއްވެ ބޮޑު ގެއްލުމެއްވުން ވަރަށް ގާތެވެ. ނޫނީ އެއަށް ވުރެ ވެސް ގޯސްކޮށް، ސައިކަލު ކޮންޓްރޯލުން ނައްޓައިގެން ދެ ފަރާތުގައި ކޮނެފައި އޮންނަ ވަޅުގަނޑަކަށް ވެއްޓިވެސް ދާނެ އެވެ. އެއީ ދައްކަން ޖެހޭ އަނެއް ވާހަކަ އެވެ.\nބްރިޖަށް އަރަން ދާ މަގު ބްރިޖާ އެއް ފެންވަރަކަށް ގެންނައުމަކީ ކޮންމެހެން ވެސް ކުރަން ޖެހޭނެ މަސައްކަތެއް ކަން އެންމެން ވެސް ގަބޫލު ކުރެ އެވެ. ނަމަވެސް އެއާ އެއް ހަމައެއްގައި ކުރަން މަޖުބޫރު އަނެއް ކަމަކީ އެތައް ސަތޭކަ ބަޔަކު އަދިވެސް ބޭނުން ކުރާ މަގެއް މަރާމާތު ކުރާއިރު ސަލާމަތީ ކަންކަން އެކަށީގެންވާ ގޮތެއްގައި ބެހެއްޓުމެވެ. ނަމަވެސް "ރިންގް ރޯޑް" ހަދާ އެ މަގުގެ ދެ ފަރާތުން ވަރަށް ބޮޑަށް ކޮނެފައިވާ އިރު ދުއްވާ މީހުންގެ ރައްކާތެރިކަމަށްޓަކައި ފެންސެއް ނުވަތަ ކުޑަ މިނުން ޓޭޕެއްހާ ވަރުވެސް ދަމާލާފައެއް ނުހުރެ އެވެ.\nހަމަގައިމުވެސް ރިންގް ރޯޑްގެ މަޝްރޫއު ނިމިގެން އައިސް ބްރިޖާ ހަމަޔަށް ދަމާލާއިރު ދުއްވާލަން ނިކުންނަން ވަރަށް ވެސް ހިތްގައިމު ވާނެ އެވެ. ނަމަވެސް ރަނގަޅު މަސައްކަތެއް ކުރާއިރު މީހުންގެ ރައްކާތެރިކަން ވެސް ކަށަވަރު ކުރަން ޖެހެ އެވެ. ސަލާމަތީ ފިޔަވަޅުތައް އަޅަން ފަށަން ޖެހޭނީ މީހަކަށް ބޮޑު އަނިޔާއެއް ނޫނެވެ.\nމަގުމަތީގެ އެކްސިޑެންޓް ހައުސިން މިނިސްޓްރީ މާލޭ ސިޓީ + ޓްރާންސްޕޯޓް އޮތޯރިޓީ


އިނގިރޭސި އަންހެނަކު އޭނާގެ ފިރިމީހާ ދުންފަތުގެ އިސްތިއުމާލުކުރާތީ ދަރިފުޅުގެ ގައިގަ އަތްލުން މަނާކޮށްފި\nއިނގިރޭސި އަންހެނަކު އޭނާގެ ފިރިމީހާ ދުންފަތުގެ އިސްތިއުމާލުކުރާތީ7މަހުގެ ދަރިފުޅުގެ ގައިގައި އަތްލުމާއި ކައިރިވެ އުޅުން މަނާކޮށްފި އެވެ.\nއޭނާ ބުނީ އެކަމަށް ޤާނޫނެއް ނެތް ނަމަވެސް އަދި އޭނާއަކީ ޑޮކްޓަރަކަށް ނުވި ނަމަވެސް އެކަން އޭނާ ކުރީ ދަރިފުޅުގެ ހައްޤުގައި ކަމަށެވެ. ދުންފަތުގެ އިސްތިމާލްކުރާ ބައްޕައިން ދަރިންނާއި ގާތްވެ އުރައި އުޅުމުން ދަރިފުޅުގެ މޫނަށް އެޅޭ ނޭވާއިން ދަރިފުޅަށް ލިބޭ ގެއްލުން އެންމެންނަށްވެސް މިހާރު އެނގޭ ކަމަށެވެ. އެހެންކަމުން މިއީ ދަރިފުޅުގެ ޙައްޤުގައި ކޮންމެ މައަކަށްވެސް ކޮންމެހެން ކުރަން ޖެހިފައިވާ ކަމެއް ކަމަށެވެ.\nއޭނާ ބުނެފައިވަނީ ދަރިފުޅު ދެކެ ބައްޕަ ލޯބިވާނަމަ ދަރިފުޅުގެ ޞިއްޙަތަށް ގެއްލުން ނުދޭނެ ކަމަށެވެ. "ސިގިރެޓް ބުއިމަކީ ކޮންމެހެން ކުރަންޖެހޭ ކަމެއް ނޫން. އަދި ބޯ ސިގިރެޓުން އެހެން މީހުންނަށް ގެއްލުން ދިނުމަކީ ހިންގާ ޖަރީމާއެއް. އަމިއްލަ ދަރިންނަށް ގެއްލުން ދޭނަމަ އެއީ އަދި މާބޮޑު ޖަރީމާއެއް. އަހަރެން ވަރަށް ގިނަ ފަހަރު ނަޞޭޙަތް ދީފިން. އިޞްލާޙް ނުކުރީމަ މި ފިޔަވަޅު އެޅީ. ކުރިއަށް އޮތް 1 މަސް ދުވަސްތެރޭ ދުންފަތުގެ އިސްތިޢްމާލް ކުރުން ހުއްޓާ ނުލައިފިނަމަ އޭނާ އާއިއެކު އެއްގޭގައި ދަރިފުޅު ގޮވައިގެން ނުވެސް އުޅޭނެ ކަމަށްވެސް އޮންނާނީ ބުނެފަ."\nއޭނާގެ މިފިޔަޅާއިމެދު ގިނަ ބައަކު ގެންދަނީ ފާޑުކިޔަމުންނެވެ. ނަމަވެސް އޭނާ ބުނެފައިވަނީ އޭނާގެ ދަރިފުޅު ބަލިވެއްޖެ ނަމަ ފާޑުކިޔާމީހުން އެހީތެރި ނުވާނެ ކަމަށެވެ. އަދި ކެންސަރު ފަދަ ބައްޔެއް ޖެހިއްޖެ ނަމަ އެކަމުގެ ހުރިހާ ހިތާމައެއް ކުރަން ޖެހޭނީ އޭނާއަށް ކަމަށެވެ.


SunOnline: MACL in airline thakashaa tourist counter thakah discount\nއެމްއޭސީއެލް އިން އެއާލައިންތަކަށާއި ޓޫރިސްޓު ކައުންޓަރުތަކަށް ޑިސްކައުންޓް\nއައިޝަތު ފަރީޙާ 16 Jul 2020, 16:14\nވެލާނާ އިންޓަނޭޝަނަލް އެއާޕޯޓުގައި ހިންގާ އެއާލައިން އޮފީސްތަކާއި އެއާލައިން އިންޖިނިއަރިން އޮފީސް، ސްޓޯރޭޖް ސްޕޭސް އަދި ޓެލެކޮމް އައުޓްލެޓުތައް ހިންގާ ތަންތަނުގެ ކުލިން ޑިސްކައުންޓު ދޭން އެމްއޭސީއެލް އިން ނިންމައިފަ އެވެ.\nއެމްއޭސީއެލް އިން ބުނީ ރާއްޖޭގެ މައި އެއާޕޯޓު ހިންގާ ކުންފުނީގެ ހައިސިއްޔަތުން ކުންފުނީގެ ކަސްޓަމަރުންނަށް މި ދަނޑިވަޅގުގައި ކުޔެއް ދޭން ނިންމާފައިވާ ކަމަށެވެ. ކުންފުނީގެ ކާމިޔާބީގެ އެއް އަސްލަކީ ކުންފުނީގެ ކަސްޓަމަރުން ކަމަށްވާ އެއާލައިންތައް ކަމަށާއި ކޮވިޑް19 އާއެކު އެއާލަންތަކަށްވެސް ބޮޑު ގެއްލުމެއް ކުރިމަތިވެފައިވާ ކަމަށެވެ.\nކޮވިޑާއެކު އެއާޕޯޓުގެ ކޮމާޝަން ހިދުމަތަތް އޮތީ ހުއްޓިފައި ކަމަށާއި ވިޔަފާރިތަކަށް ބޮޑެތި ގެއްލުންތައް ވެފައިވާ ކަމަށް އެމްއޭސީއެލް އިން ބުންޏެވެ.\nމިއާއެކު އެމްއޭސީއެލް އިން ނިންމާފައިވަނީ އެޢާޕޯޓު ގައި އޮޕަޜޭތުކުރާ އެއާލައިން އޮފީސްތކާއި ޓޫރިސްޓުންނަށް ހިދުމަތްދޭ ކައުންޓަރުތައް އަދި ޕެވިލިއަން ތަކުގެ ކުލިން ލުޔެއް ދިނުމަށެވެ.\nއެއާލައިން އޮފީސް، އެއާލައިން އިންޖިނިއަރިން އޮފީސް އަދި ސްޓޯރޭޖު ސްޕޭސް އާއި އެހެނިހެން އޮފީސް ޖާގަ އަދި ޓެލެކޮމް އައުޓް ލެޓުތަކަށް މި އަހަރުގެ މާޗުން ފެށިގެން ޖުލައި 15 ގެ ނިޔަލަށް 50 ޕަސެންޓް ޑިސްކައުންޓް އަދި 15 ޖުލައި އިން 15 އޮކްޓޯބަތަށް 25 ޕަސެންޓް ޑިސްކައުންޓް ދޭން ވަނީ ނިންމައިފަ އެވެ.\nމީގެ އިތުރުން ޓޫރިސްޓް ރެޕްރެޒެންޓޭޓިވް ކައުންޓަރުތަކުގެ ކުލިން މާޗު އެކަކުން 15 ޖުލައި އާއި ހަމައަށް 50 ޕަސެންޓް ޑިސްކައުންޓް ރިސޯޓު ޕެވިލިއަންސް ތަކުގެ ކުލިން 16 ޖުލައި އިން އޮކްޓޯބަރު 15 އަށް 25 ޕަސެންޓް ޑިސްކައުންޓް ދޭން ވަނީީ ނިންމައިފައެވެ.\nއެމްއޭސީއެލް އިން ބުނީ މިހާތަނަށް ދައްކާފައިވާ ކުލިތަކުގެ ތެރެއިން ޑިސްކައުންޓަށްވާ ބައި މައާފު ކުރުމަށް ކްރެޑިޓް ނޯޓެއް ދޫކުރާނެ ކަމަށެވެ.\nއެމްއޭސީއެލް އިން ވަނީ ވީއައިއޭ އަށް އޮޕަރޭޓުކުރާ އެއާލައިންތަކުގެ ގްރައުންޑް ހޭންޑްލިން، ނޭންޑިން، ނެވިގޭޝަން އަދި ޕާކިން ޗާޖުން ޑިސްކައުންޓް ދޭންވެސް ނިންމައިފައެވެ.\nރާއްޖޭގެ މައި ގޭޓު 110 ވަންދެން ބަންދުކޮށްފައި އޮތުމަށްފަހު އިއްޔެ ވަނީ ހުޅުވައިފައެވެ. ވީއައިއޭ އަށް ޝެޑިއުލްޑް ފްލަިއޓެއްގެ ގޮތުގައި އިއްޔެ އެންމެ ފުރަތަމަ ޖެއްސީ ގަތަރު އެއާވޭސްގެ ފްލައިޓެކެވެ.


Mahumoodhuge Janaza' Baahvaiffi\nމަހުމޫދުގެ މަރަށް ފަހު އދ. ދަނގެތި\n15 އޮކްޓޯބަރ 2021 - 18:34:47\nއދ ދަނގަތީގައި ރަހުމްކުޑަ ގޮތަކަށް މަރާލާފައި އޮއްވައި ފެނުނު މަހުމޫދު އަބޫބަކުރުގެ ޖަނާޒާ ބާއްވައިފިއެވެ.\nމަހުމޫދުގެ ޖަނާޒާ ބާއްވާފައިވަނީ މިއަދު އަސްރު ނަމާދަށް ފަހުގައެވެ. މަހުމޫދުގެ ޖަނާޒާގައި އެރަށުގެ ގިނަ އަދަދެއްގެ ބަޔަކު ވަނީ ބައިވެރިވެފައެވެ.\nމަހުމޫދު ހަށިގަނޑުގެ އިތުރު ތަހުލީލު ތައް ކުރުމަށް މިއަދު ވަނީ މާލެ ގެންގޮސްފައެވެ. ތަހުލީލުތަކަށް ފަހު ހަށިގަނޑު ދަނގެއްޗަށް ގެންދިޔައީ މެންދުރު ފަހު ދޭއް ޖެހިއިރުއެވެ.\nއުމުރުން 57 އަހަރުގެ މަހުމޫދު މަރާލާފައި އޮއްވައި ފެނުނީ، އޭނާ ގެއްލިގެން ހޯދަމުން ދަނިކޮށް އިއްޔެ މެންދުރު ފަހުގެ ވަގުތެއްގައި އެރަށުގެ ފަޅު ގޯއްޗެއްގައި ހުރި ފެން ވަޅެއްގެ ތެރެއަށް ވައްޓާލައިފައި އޮއްވައެވެ.\nމަހުމޫދުގެ ވައިނޮޅީގެ ދެފަރާތަށް ވަނީ ވަޅި ޖަހާފައިވާއިރު ބޮލުގެ އެތައް ތަނަކަށް ވެސް ތޫނު އެއްޗެއް ހަރާފައި ހުއްޓެވެ. އެތަންތަނުގެ ފުންމިން ބޮލުގެ ނާށިގަނޑާ ހަމަޔަށް ހުރި ކަމަށް މައުލޫމާތުލިބެއެވެ.\nމަހުމޫދުގެ މަރުގެ އެންމެ ބޮޑު ތުހުމަތެއް ކުރެވެނީ ތޮއްޑޫ ބަޔަކަށެވެ. އެތަނުން އެއް ޒުވާނަކީ ތޮއްޑު އާއި ދަނގެއްޗަށް ނިސްބަތްވާ ޒުވާނެކެވެ. އަނެއް ޒުވާނާއަކީ ތޮއްޑޫ ޒުވާނެކެވެ. އެ ދެ ޒުވާނުންނަކީވެސް ވަރަށް އެކުގައި އުޅޭ ދެ ޒުވާނުން ކަމަށް މައުލޫމާތު ލިބެއެވެ.\nމަހުމޫދު މަރާލި މައްސަލަ ތަހުގީގުކުރުމަށް ފުލުހުންގެ ސީރިއަސް އެންޑް އޯގަނައިޒްޑް ކްރައިމް ޑިޕާޓްމެންޓްގެ ހާއްސަ އިންވެސްޓިގޭޝަން ޓީމަކުން މިހާރު ދަނީ އެ ރަށުގައި ހަރަކާތްތެރިވަމުންނެވެ. އެ ތަހުގީގު ކުރިއަށްގެންދަނީ ހުރިހާ ކަމަކަށް ސަމާލުވެ މި ލާއިންސާނީ އަމަލު ހިންގުމުގައި ބައިވެރިވި ކުށްވެރިން ހައްޔަރު ކުރުމަށް ކަމަށް ފުލުހުން ވަނީ ބުނެފައެވެ.


Member Areef MDA in vaki kuran ninmaifi | Mihaaru\nނޮޅިވަރަމް ދާއިރާގެ އެމްޑީއޭ މެމްބަރު ހުސެއިން އަރީފް. އޭނާއަކީ ތަކުރާރުކޮށް ކޯލިޝަންގެ ވިޕާ ހިލާފުވެވަޑައިގަންނަވާ މެމްބަރެއް. - ފޮޓޯ: މަޖިލިސް\nމެމްބަރު އަރީފް އެމްޑީއޭއިން ވަކިކުރަން ނިންމައިފި\n09 މާޗް 2017 - 20:02 12 comments\nމޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ)ގެ ނޮޅިވަރަމް ދާއިރާގެ މެމްބަރު ހުސެއިން އަރީފް ވަކި ކުރަން އެ ޕާޓީގެ ފިޔަވަޅު އަޅާ ކޮމެޓީން މިއަދު ނިންމައިފި އެވެ.\nއެމްޑީއޭގެ ފިޔަވަޅު އަޅާ ކޮމެޓީން ބުނީ އެމްޑީއޭގެ އަސާސީ ގަވާއިދުގައި ޕާޓީ ތަމްސީލް ކުރެއްވުމާއި ޕާޓީގެ ސިޔާސަތުތައް ދިފާއުކޮށް އެ ސިޔާސަތުތައް ކުރިއަރުވައި ވޯޓު ދިނުމަށް އޮންނައިރު، އެމްޑީއޭގެ މެމްބަރެއްގެ ގޮތުގައި ހުންނަވާ ތަކުރާރުކޮށް އަރީފް އެކަންކަމާ ހިލާފުވެވަޑައިގެންފައިވާ ކަމަށެވެ.\nމީގެ ކުރިން ސަރުކާރު ކޯލިޝަނުން ނެރޭ ވިޕްލައިންތަކާ ތަކުރާރުކޮށް ހިލާފުވެވަޑައިގަތުމުން އެމްޑީއޭއިން ވަނީ އޭނާއަށް ނަސޭހަތްތެރިވެ، އިތުރަށް އެފަދަ ކަމެއް ނުކުރެއްވުމަށް އަންގަވައިފަ އެވެ.\nމަޖިލީހުގައި ޕާޓީ ތަމްސީލު ކުރުމާއި ޕާޓީގެ ހިޔަލުފާޅު ކުރުމާއި ޕާޓީގެ ސިޔާސަތުތައް ދިފާޢްކޮށް އެސިޔާސަތުތައް ކުރިއަރުވައި އަދި ވޯޓް ދިނުމުގައި ޕާޓީގެ ސިޔާސަތު ތަކަށްމީގެ ކުރިން އޭނާއަށް ނަސޭހަތްތެރިވެ، އެފަދަ އަމަލުތައް ތަކުރާރު ނުކުރުމަށް ޕާޓީން އެންގި އެވެ.\nއަރީފަކީ މަޖިލީހުގައި ނެގޭ ވޯޓުތަކުގައި ކޯލިޝަނުން ނެރޭ ވިޕްލައިނާ ތަކުރާރުކޮށް ހިލާފުވެވަޑައިގަންނަވާ އެމްޑީއޭގެ ހަމައެކަނި މެމްބަރެވެ. އަދި އޭނާއަކީ ދެ ފަޅިވެފައިވާ ޕީޕީއެމްގެ ރައީސް މައުމޫން އަބްދުލްގައްޔޫމްގެ ފެކްޝަނަށް ނިސްބަތްވެވަޑައިގަންނަވާ މެމްބަރެވެ.\nމަޖިލީހުގައި ސަރުކާރާ ދެކޮޅަށް ވާހަކަ ދައްކަވާ އަރީފް ވަނީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ މައްޗަށް އިތުބާރު ނެތް ކަމުގެ ވޯޓު ހުށަހެޅުމަށް ސޮއި ވެސް ކުރައްވާފަ އެވެ.\nއެމްޑީއޭގެ އަސާސީ ގަވާއިދުގައިވާ ގޮތުން ޕާލެމެންޓްރީ ކައުންސިލުން ނިންމާ ނިންމުން ޕާޓީގެ ފިޔަވަޅު އަޅާ ކޮމެޓީ އަށް ހުށަހަޅަން ޖެހޭއިރު، އެ ކޮމެޓީ އަށް ނަސޭހަތްތެރިވުމާއި، އިންޒާރު ދިނުމާއި ޕާޓީން ވަކި ކުރުމުގެ ބާރު ކޮމެޓީ އަށް ލިބެ އެވެ. ނަމަވެސް ކޮމެޓީން ނިންމާ ނިންމުން ތަންފީޒު ވާނީ ގައުމީ މަޖިލީހަށް ހުށަހަޅައި އެ މަޖިލީހުން ނިންމާ ގޮތެއްގެ މަތިންނެވެ. އަރީފަކީ މަޖިލިސް އިންތިހާބުގައި ޖުމްހޫރީ ޕާޓީގެ ޓިކެޓުގައި މަޖިލިސް ގޮނޑި އަށް އިންތިހާބުވެވަޑައިގެންނެވި ބޭފުޅެކެވެ. ޖުމްހޫރީ ޕާޓީން ވަކިވެވަޑައިގަތުމަށްފަހު، އޭނާ ޕީޕީއެމަށް ވެސް ސޮއިކުރެއްވި އެވެ.\nއިތުރު ލިޔުންތައް ރައްޔިތުންގެ މަޖިލިސް އެމްޑީއޭ